Avis juridique important

|

31999D0323

1999/323/EY: Neuvoston päätös, tehty 3 päivänä toukokuuta 1999, varainhoitoasetuksesta, joka koskee talousarviomenettelyä neuvoston pääsihteerin hallinnoimien, hänen joidenkin jäsenvaltioiden edustajana tekemiensä hallintoyksikön help desk -palvelimen ja SIRENE-verkon toisen vaiheen perustamista ja toimintaa koskevien sopimusten osalta

Virallinen lehti nro L 123 , 13/05/1999 s. 0051 - 0055

NEUVOSTON PÄÄTÖS,tehty 3 päivänä toukokuuta 1999,varainhoitoasetuksesta, joka koskee talousarviomenettelyä neuvoston pääsihteerin hallinnoimien, hänen joidenkin jäsenvaltioiden edustajana tekemiensä hallintoyksikön help desk -palvelimen ja SIRENE-verkon toisen vaiheen perustamista ja toimintaa koskevien sopimusten osalta(1999/323/EY)EUROOPAN UNIONIN NEUVOSTO, jokaottaa huomioon Euroopan unionista tehtyyn sopimukseen ja Euroopan yhteisön perustamissopimukseen liitetyn, Schengenin säännöstön sisällyttämisestä osaksi Euroopan unionia tehdyn pöytäkirjan 2 artiklan 1 kohdan toisen alakohdan ensimmäisen virkkeen,sekä katsoo, että(1) neuvosto on 3 päivänä toukokuuta 1999 tekemällään päätoksellä 1999/322/EY(1) valtuuttanut neuvoston pääsihteerin toimimaan Schengenin säännöstön Euroopan unioniin sisällyttämisen yhteydessä joidenkin jäsenvaltioiden edustajana hallintoyksikön help desk -palvelimen ja SIRENE-verkon toisen vaiheen perustamista ja toimintaa koskevia sopimuksia tehtäessä sekä hallinnoimaan kyseisiä sopimuksia,(2) näistä sopimuksista johtuvia taloudellisia velvoitteita ei hoideta Euroopan yhteisöjen talousarviosta, ja näin ollen 21 päivänä joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen(2) säännöksiä ei sovelleta, ja(3) on näin ollen tarpeen vahvistaa erityiset säännöt, joissa täsmennetään sopimuksista johtuvien velvoitteiden hoitamiseen tarvittavan talousarvion laatimista ja toteuttamista, asianomaisilta valtioilta perittäviä maksuja sekä tilinpäätöksen esittämistä ja tilintarkastusta koskevat yksityiskohtaiset säännöt,ON PÄÄTTÄNYT SEURAAVAA:I LUKUYleiset periaatteet1 artiklaTässä varainhoitoasetuksessa talousarviolla tarkoitetaan säädöstä, jossa määrätään ja hyväksytään ennalta 3 päivänä toukokuuta 1999 tehdyssä neuvoston päätöksessä tarkoitetuista sopimuksista johtuvien velvoitteiden hoitamiseen tarvittavat tulot ja menot kutakin varainhoitovuotta varten.2 artiklaTässä varainhoitoasetuksessa vahvistetaan talousarvion laatimista ja toteuttamista koskevat yksityiskohtaiset säännöt.3 artikla1. Talousarvio jaetaan osastoihin hallinnoitavien sopimusten mukaisesti. Osasto, joka koskee 3 päivänä toukokuuta 1999 tehdyn neuvoston päätöksen 1 artiklan 1 kohdassa tarkoitettua sopimusta, jaetaan SIRENE-verkon toisen vaiheen investointimenoja ja toimintamenoja koskeviin lukuihin. Kukin luku jaetaan tarvittaessa momentteihin.2. Kuhunkin osastoon avattuja määrärahoja ei voi varata muihin meno-osastoihin.4 artikla1. Kaikki tulot ja kaikki menot otetaan talousarvioon ja tileille kokonaismääräisinä niitä toisistaan vähentämättä. Tulojen on katettava kaikki menot.2. Varainhoitovuosi alkaa tammikuun 1 päivänä ja päättyy joulukuun 31 päivänä.3. Rahoitusosuudet, jotka 21 artiklassa tarkoitetut valtiot ovat maksaneet talousarvioon ennen sen varainhoitovuoden alkua, jota ne koskevat, kirjataan kyseisen varainhoitovuoden talousarvioon.4. Varainhoitovuoden menot kirjataan kyseisen varainhoitovuoden tileille niiden menojen perusteella, joiden hyväksyminen on saapunut varainhoidon valvojalle viimeistään joulukuun 31 päivänä ja jotka tilinpitäjä on maksanut seuraavan tammikuun 15 päivään mennessä.II LUKUTalousarvion laatiminen5 artikla1. Talousarvio laaditaan euroina.2. Neuvoston pääsihteeri antaa 30 päivään syyskuuta mennessä Schengen-tietojärjestelmä -työryhmän, jäljempänä "SIS-työryhmä", käsiteltäväksi alustavan talousarvioesityksen perusteluineen.3. SIS-työryhmä antaa alustavasta esityksestä lausuntonsa.4. Pääsihteeri laatii talousarvioesityksen ja toimittaa sen 21 artiklassa tarkoitetuille valtioille viimeistään 31 päivänä lokakuuta.5. Neuvostossa kokoontuvat 21 artiklassa tarkoitetut jäsenvaltiot vahvistavat talousarvion ennen vuoden loppua.6. Kyseisten valtioiden rahoitusosuudet voidaan vaatia maksettaviksi talousarvion vahvistamisesta tehdyn ja pääsihteerin 21 artiklassa tarkoitetuille valtioille asianmukaisesti tiedoksi antaman päätöksen nojalla.6 artikla1. Jos talousarviota ei ole lopullisesti vahvistettu varainhoitovuoden alussa:- maksuja voidaan suorittaa kuukausittain enintään kahdestoistaosaan asti kaikista määrärahoista, jotka on edelliseksi varainhoitovuodeksi hyväksytty talousarvion kuhunkin osastoon,- jäljempänä 21 artiklassa tarkoitettujen valtioiden maksamista rahoitusosuuksista saadaan joka kuukausi panna maksuun määrä, joka vastaa yhtä kahdestoistaosaa viimeisen asianmukaisesti vahvistetun talousarvion mukaisista rahoitusosuuksista.2. Pääsihteeri päättää, kustakin menojen ja tulojen kahdestoistaosan käytöstä, enintään kolmeen kahdestoistaosaan asti, viimeiseen asianmukaisesti vahvistettuun talousarvioon otetuista määristä, ja antaa päätöksen kirjeitse tiedoksi 21 artiklassa tarkoitetuille valtioille.3. Kolme kahdestoistaosaa viimeiseen asianmukaisesti vahvistettuun talousarvioon otettujen määrien ylittäviltä osin neuvostossa kokoontuvat 21 artiklassa tarkoitetut jäsenvaltiot päättävät maksujen hyväksymisestä ja rahoitusosuuksien maksuun panosta.4. Kun talousarvio on lopullisesti vahvistettu, edellä olevien kohtien nojalla mahdollisesti annettujen säännösten soveltaminen lakkaa välittömästi.7 artikla1. Mahdollinen esitys korjaavaksi tai täydentäväksi lisätalousarvioksi on esitettävä, sitä on käsiteltävä ja se on vahvistettava samassa muodossa ja samojen menettelyjen mukaisesti kuin talousarvio, jonka arvioita se muuttaa.2. Korjaava lisätalousarvio on esitettävä joka vuosi 25 artiklan 1 kohdassa säädettyä tilinpäätöstä seuraavan kuukauden aikana, ja sen tarkoituksena on kirjata edellisen varainhoitovuoden toteutunut saldo tulopuolelle, jos se on positiivinen, ja menopuolelle, jos se on negatiivinen.8 artiklaYleisöllä on oikeus tutustua talousarvioon.III LUKUTalousarvion toteuttaminen ja kirjanpito9 artiklaTalousarvio toteutetaan noudattaen periaatetta, jonka mukaan tulojen ja menojen hyväksyjä ja tilinpitäjä ovat eri henkilöitä. Tulojen ja menojen hyväksyjän, tilinpitäjän ja varainhoidon valvojan tehtäviä ei saa yhdistää.10 artikla1. Tulojen ja menojen hyväksyjän tehtävää hoitaa neuvoston pääsihteeristön jokin pääjohtaja. Tulojen ja menojen hyväksyjä toteuttaa talousarviota pääsihteerin nimissä sekä myönnettyjen määrärahojen rajoissa. Hän voi siirtää päätösvaltansa jollekin johtajalle.2. Tulojen ja menojen hyväksyjä voi päättää siirroista momentista toiseen kussakin luvussa. Hän voi SIS-työryhmän suostumuksella päättää siirroista luvusta toiseen samassa osastossa. SIS-työryhmä antaa suostumuksensa samoin edellytyksin kuin se antaa lausuntonsa talousarviosta.11 artiklaVarainhoidon valvojan tehtävää hoitaa neuvoston varainhoidon valvoja tehtäväänsä sovellettavien sääntöjen mukaisesti.12 artiklaTulojen perimisen ja menojen maksamisen suorittaa neuvoston pääsihteeristön pääosaston A tilinpitäjä.13 artikla1. Jäljempänä 21 artiklassa tarkoitettujen saatavien perimiseen vaaditaan tulojen ja menojen hyväksyjän antama perintämääräys. Perintämääräykset toimitetaan tilinpitäjälle, joka antaa ne varainhoidon valvojalle hyväksymismerkintää varten.2. Hyväksymismerkinnän tarkoituksena on todeta, että- tulo on kirjattu oikeaan kohtaan talousarviossa,- perintämääräys on asianmukainen ja asiaan sovellettavien säännösten mukainen,- perusteena olevat asiakirjat ovat asianmukaisia,- velallisena olevan valtion toimivaltainen viranomainen on nimetty oikein,- eräpäivä on merkitty,- määrä on oikea ja merkitty oikeassa valuutassa.3. Tilinpitäjä on vastuussa asianmukaisesti laadituista perintämääräyksistä.14 artikla1. Tulojen ja menojen hyväksyjän on ennalta tehtävä tilinpitäjälle ehdotus maksusitoumukseksi toimenpiteestä, josta aiheutuu menoja talousarvioon, ja ehdotuksessa mainitaan menon käyttötarkoitus, sen määrä, kohta, johon meno kirjataan talousarviossa, ja maksun saaja. Tilinpitäjä antaa ehdotuksen varainhoidon valvojalle hyväksymismerkintää varten.2. Hyväksymismerkinnän tarkoituksena on todeta, että- ehdotukset maksusitoumuksiksi on tehty 1 kohdan mukaisesti,- meno on kirjattu oikein,- määrärahat ovat käytettävissä,- meno on asianmukainen ja asiaan sovellettavien säännösten mukainen.15 artikla1. Tulojen ja menojen hyväksyjän suorittaman menojen maksattamisen tarkoituksena on- tarkistaa maksun saajan vaade,- määrittää tai tarkistaa maksun todenmukaisuus ja sen määrä,- tarkistaa ne edellytykset, joilla maksu voidaan vaatia suoritettavaksi,- tarkistaa, että suoritettu palvelu tai osto on tilauksen mukainen.2. Tulojen ja menojen hyväksyjä voi omalla vastuullaan uskoa tarkistusten toteuttamisen toiselle.16 artikla1. Tulojen ja menojen hyväksyjä oikeuttaa tilinpitäjän maksamaan maksatetun menon antamalla maksumääräyksen ("hyväksyminen").2. Hyväksymisessä on mainittava- varainhoitovuosi, jolle meno kirjataan,- talousarvion osasto, luku ja momentti,- maksettava määrä numeroin ja kirjaimin sekä valuutta,- maksun saajan nimi ja osoite,- menon käyttötarkoitus,- maksutapa,- vastaavien maksusitoumusten hyväksymismerkintöjen numerot ja päivämäärät.3. Tulojen ja menojen hyväksyjä päivää ja allekirjoittaa maksumääräyksen.4. Tilinpitäjä antaa maksumääräyksen sekä alkuperäiset menon perusteena olevat asiakirjat varainhoidon valvojalle hyväksymismerkintää varten.5. Hyväksymismerkinnän tarkoituksena on todeta, että- maksumääräys on annettu asianmukaisesti,- maksumääräys vastaa menoa koskevaa maksusitoumusta ja sen määrä on oikea,- meno on kirjattu oikeaan kohtaan talousarviossa,- määrärahat ovat käytettävissä talousarvion asianomaisessa osastossa tai momentissa,- perusteena olevat asiakirjat ovat asianmukaisia, ja- maksun saaja on nimetty oikein.6. Kaikki menot on katettava ennalta 21 artiklassa tarkoitettujen valtioiden rahoitusosuuksilla tai, jos tämä ei ole mahdollista, pankkilainalla. Maksamatta jättämisen vuoksi ennalta otetun pankkirahoituksen kustannukset jaetaan maksamatta jättäneiden valtioiden kesken niiden maksamatta jätettyjen rahoitusosuuksien suhteessa ja viivästysten kesto huomioon ottaen.17 artiklaMaksut suoritetaan käyttäen neuvoston pääsihteeristön nimissä tätä varten avattua pankkitiliä. Pankkisiirtomääräyksissä on oltava pääsihteerin nimeämän kahden virkamiehen, joista toisen on oltava tilinpitäjä, allekirjoitus.18 artiklaJos varainhoidon valvoja kieltäytyy antamasta 13, 14 tai 16 artiklassa tarkoitettua hyväksymismerkintää, ja jos tulojen ja menojen hyväksyjä pitäytyy ehdotuksessaan, asia annetaan pääsihteerin ratkaistavaksi. Tämä voi asianmukaisesti perustellulla päätöksellä jättää huomiotta hyväksymismerkinnän antamisesta kieltäytymisen ja vahvistaa perintämääräyksen, menositoumuksen tai maksumääräyksen, paitsi jos kyse on siitä, että määrärahoja ei ole käytettävissä. Pääsihteeri antaa tästä päätöksestä kuukauden kuluessa tiedon tilintarkastustuomioistuimelle. Päätös on täytäntöönpanokelpoinen siitä päivästä alkaen, jolloin varainhoidon valvoja on kieltäytynyt antamasta hyväksymismerkintää.19 artiklaJos tulojen ja menojen hyväksyjä, varainhoidon valvoja ja tilinpitäjä eivät ole noudattaneet tämän varainhoitoasetuksen säännöksiä, heihin sovelletaan Euroopan yhteisöjen virkamiesten henkilöstösäännöissä tarkoitettua kurinpitomenettelyä.20 artiklaKirjanpito on pidettävä kalenterivuosittain kahdenkertaista kirjanpitomenetelmää noudattaen. Kirjanpitoon on merkittävä kaikki varainhoitovuoden tulot ja menot.IV LUKUValtioiden rahoitusosuudet21 artikla1. Talousarvion tulot muodostuvat seuraavien jäsenvaltioiden maksamista rahoitusosuuksista: Alankomaat, Belgia, Espanja, Italia, Itävalta, Kreikka, Luxemburg, Portugali, Ranska, Ruotsi, Saksa, Suomi ja Tanska, sekä Islannin ja Norjan rahoitusosuuksista.2. Näiden valtioiden rahoitusosuudet, jotka vahvistetaan talousarviossa, ilmaistaan euroina.22 artiklaEdellä 21 artiklassa tarkoitetut valtiot antavat rahoitusosuutensa pääsihteerin käyttöön seuraavan jakoperusteen mukaan:Rahoitusosuudet jaetaan vuosittain toisaalta 21 artiklassa tarkoitettujen jäsenvaltioiden ja toisaalta Islannin ja Norjan, jäljempänä "muut valtiot", kesken sen osuuden perusteella, joka kullakin asianomaisella jäsenvaltiolla ja muilla valtioilla on kaikkien 21 artiklassa tarkoitettujen valtioiden edellisen vuoden koko bruttokansantuotteesta (BKT). Asianomaisten jäsenvaltioiden rahoitusosuudet lasketaan vuosittain ottaen huomioon muiden valtioiden rahoitusosuudet, sen alv-varojen osuuden mukaan, joka kullakin jäsenvaltiolla on Euroopan yhteisöjen yhteenlasketuista alv-varoista, sellaisena kuin se on vahvistettu yhteisöjen talousarvion viimeksi toimitetussa korjauksessa edellisenä varainhoitovuonna.23 artikla1. Pääsihteeri osoittaa rahoituspyynnöt kirjeitse 21 artiklassa tarkoitetuille valtioille niiden kansallisten viranomaisten välityksellä, joiden yhteystiedot on toimitettu hänelle.2. Kirjeessä ilmoitetaan- päätös talousarvion vahvistamisesta tai, jos on turvauduttu 6 artiklaan, päätös rahoitusosuuksien maksuun panosta väliaikaisesti kahdestoistaosittain,- kunkin valtion maksettava määrä 22 artiklassa tarkoitetun jakoperusteen mukaan euroina laskettuna,- rahoitusosuuden maksamista varten tarvittavat tiedot.3. Rahoitusosuudet on maksettava 17 artiklassa tarkoitetulle pankkitilille.4. Ne maksetaan euroina.24 artikla1. Edellä 21 artiklassa tarkoitettujen valtioiden on maksettava 25 prosenttia rahoitusosuuksistaan 15 päivään helmikuuta, 1 päivään huhtikuuta, 1 päivään heinäkuuta ja 1 päivään lokakuuta mennessä.2. Jos jokin valtio ei ole hoitanut rahoitusta koskevia velvoitteitaan, siihen sovelletaan vastaavasti yhteisön talousarvion osuuksien maksamiseen sovellettavia viivästyskorkoja koskevaa voimassa olevaa yhteisön säännöstöä.V LUKUTilinpäätöksen esittäminen ja tilintarkastus25 artikla1. Pääsihteeri laatii tulostilin ja taseen kahden kuukauden kuluessa talousarvion toteuttamiskauden päätyttyä ja toimittaa ne SIS-työryhmälle.2. Tulostili käsittää kaikki edellisen varainhoitovuoden tuloja ja menoja koskevat tapahtumat. Se esitetään samassa muodossa ja samoja alajaotteluja noudattaen kuin talousarvio.3. Laskelmaan liitetään- yhteenveto 21 artiklassa tarkoitettujen valtioiden rahoitusosuuksia koskevasta tilanteesta ja- yhteenveto määrärahojen siirroista.4. Taseesta käyvät ilmi talousarvion varat ja velat päättyneen varainhoitovuoden joulukuun 31 päivänä.26 artikla1. Tilintarkastustuomioistuinta pyydetään huolehtimaan tilintarkastuksesta.2. Pääsihteeri antaa tilintarkastustuomioistuimelle tiedoksi tulostilin ja taseen 15 päivän kuluessa 25 artiklan 1 kohdassa säädetyn määräajan päättymisestä.3. Tilintarkastustuomioistuimen suorittaman tilintarkastuksen tarkoituksena on todeta tulojen ja menojen laillisuus ja asianmukaisuus hallinnoitavat sopimukset, talousarvio ja tämä varainhoitoasetus huomioiden.4. Pääsihteeri huolehtii kaikista järjestelyistä, joita tilintarkastustuomioistuin arvioi tarvitsevansa tehtäväänsä hoitaessaan.27 artiklaTuloslaskelma, tase ja tilintarkastustuomioistuimen kertomus, johon on liitetty pääsihteerin mahdolliset huomautukset, annetaan 21 artiklassa tarkoitetuille valtioille 1 päivään heinäkuuta mennessä. Neuvostossa kokoontuvat 21 artiklassa tarkoitetut jäsenvaltiot antavat pääsihteerille talousarvion toteuttamista koskevan vastuuvapauden.VI LUKULoppusäännökset28 artiklaSchengenin säännöstöön kuuluvien, Schengenin atk- järjestelmää koskevien säännösten soveltamisesta muihin kuin 21 artiklassa tarkoitettuihin valtioihin, jäljempänä "muu valtio", aiheutuu- 21 artiklassa tarkoitettujen valtioiden osuuksien uudelleenjärjestely 22 artiklassa säädettyjen edellytysten mukaisesti,- 21 artiklassa tarkoitettujen valtioiden rahoitusosuuksien mukautus SIRENE-verkon toisen vaiheen toimintaa koskevan rahoitusosuuden kohdistamiseksi muun valtion maksettavaksi koko kuluvalta varainhoitovuodelta,- 21 artiklassa tarkoitettujen valtioiden rahoitusosuuksien mukautus aikaisemmin maksettujen, SIRENE-verkon toisen vaiheen perustamiseen liittyneiden kustannusten osan kohdistamiseksi muun valtion maksettavaksi. Tämä osa lasketaan sen osuuden perusteella, jonka muun valtion alv-varat muodostavat Euroopan yhteisöjen kaikista alv-varoista sellaisten aikaisempien varainhoitovuosien osalta, joina on aiheutunut SIRENE-verkon toisen vaiheen perustamiseen tarvittavia menoja. Tätä osaa koskevasta rahoitusosuudesta tehdään "menoilmoitus" 21 artiklassa tarkoitettujen valtioiden eduksi suhteessa näiden 22 artiklan mukaisesti laskettuun osuuteen. Ne voivat päättää siirtää tämän määrän toimintatalousarvioon kuuluvaan osuuteensa tai pyytää määrää takaisin maksettavaksi.29 artiklaTämä varainhoitoasetus koskee soveltuvin osin 3 päivänä toukokuuta 1999 tehdyn neuvoston päätöksen 1 artiklassa tarkoitetuista sopimuksista johtuvien velvoitteiden hoitamiseen tarvittavien tulojen ja menojen toteuttamista sen varainhoitovuoden jäljellä olevana aikana, jona se tulee voimaan.30 artikla1. Tämä päätös julkaistaan Euroopan yhteisöjen virallisessa lehdessä.2. Sitä sovelletaan siitä päivästä lähtien, jona se tehdään.Tehty Brysselissä 3 päivänä toukokuuta 1999.Neuvoston puolestaJ. FISCHERPuheenjohtaja(1) Ks. tämän virallisen lehden sivu 49.(2) EYVL L 356, 31.12.1977, s. 1.


title: Neuvoston päätös, annettu 11 päivänä huhtikuuta 2016, Euroopan ammatillisen koulutuksen kehittämiskeskuksen johtokunnan nimittämisestä

text:
               19.4.2016

               FI

               Euroopan unionin virallinen lehti

               C 137/2

         NEUVOSTON PÄÄTÖS,
   annettu 11 päivänä huhtikuuta 2016,
   Euroopan ammatillisen koulutuksen kehittämiskeskuksen johtokunnan nimittämisestä
   (2016/C 137/02)
   EUROOPAN UNIONIN NEUVOSTO, joka
   ottaa huomioon Euroopan ammatillisen koulutuksen kehittämiskeskuksen perustamisesta 10 päivänä helmikuuta 1975 annetun neuvoston asetuksen (ETY) N:o 337/75 ja erityisesti sen 4 artiklan (1),
   ottaa huomioon Itävallan hallituksen toimittaman ehdotuksen,
   ottaa huomioon komission neuvostolle esittämän ehdokkaan työnantajien edustajaksi,
   sekä katsoo seuraavaa:

               (1)

               Neuvosto nimitti 14 päivänä heinäkuuta 2015 (2) ja 14 päivänä syyskuuta 2015 (3) hyväksymillään päätöksillä Euroopan ammatillisen koulutuksen kehittämiskeskuksen johtokunnan jäsenet 18 päivänä syyskuuta 2015 alkavaksi ja 17 päivänä syyskuuta 2018 päättyväksi toimikaudeksi.

               (2)

               Kehittämiskeskuksen johtokunnan jäsenen paikka hallitusten edustajien ryhmässä on Itävallan käytettävissä Reinhard NÖBAUERin erottua.

               (3)

               Kehittämiskeskuksen johtokunnan jäsenen paikka työnantajajärjestöjen edustajien ryhmässä on vapautunut Kyprokselle Michael PILIKOSin erottua.

               (4)

               Edellä mainitun keskuksen johtokuntaan olisi nimitettävä jäsenet jäljellä olevaksi toimikaudeksi, joka päättyy 17 päivänä syyskuuta 2018,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään seuraavat henkilöt Euroopan ammatillisen koulutuksen kehittämiskeskuksen johtokunnan jäseniksi jäljellä olevaksi toimikaudeksi eli 17 päivään syyskuuta 2018:
   HALLITUSTEN EDUSTAJAT:

               ITÄVALTA

               Eduard STAUDECKER

         TYÖNANTAJAJÄRJESTÖJEN EDUSTAJAT:

               KYPROS

               Michael ANTONIOU

         2 artikla
   Tämä päätös julkaistaan tiedoksi Euroopan unionin virallisessa lehdessä.

      Tehty Luxemburgissa 11 päivänä huhtikuuta 2016.

            Neuvoston puolesta

            Puheenjohtaja

         M. H. P. VAN DAM

      (1)  EYVL L 39, 13.2.1975, s. 1.

      (2)  EUVL C 232, 16.7.2015, s. 2.

      (3)  EUVL C 305, 16.9.2015, s. 2.


title: Neuvoston päätös 2014/449/YUTP, annettu 10 päivänä heinäkuuta 2014 , Etelä-Sudanin tilanteen johdosta määrättävistä rajoittavista toimenpiteistä

text:
               11.7.2014

               FI

               Euroopan unionin virallinen lehti

               L 203/100

         NEUVOSTON PÄÄTÖS 2014/449/YUTP,
   annettu 10 päivänä heinäkuuta 2014,
   Etelä-Sudanin tilanteen johdosta määrättävistä rajoittavista toimenpiteistä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 18 päivänä heinäkuuta 2011 päätöksen 2011/423/YUTP (1).

               (2)

               Neuvosto päätti 20 päivänä tammikuuta 2014, että Afrikan unionin (AU) ja Afrikan sarven alueen maiden yhteistyöjärjestön (IGAD) toimien tueksi ja tiiviissä yhteistyössä kansainvälisten kumppanien kanssa olisi harkittava Etelä-Sudanin rauhanprosessia vastustaviin henkilöihin kohdistettavia rajoittavia toimenpiteitä. Neuvosto totesi jälleen 17 päivänä maaliskuuta 2014 olevansa valmis harkitsemaan tällaisia toimenpiteitä Etelä-Sudanin osalta.

               (3)

               Neuvosto on ollut edelleen vakavasti huolestunut Etelä-Sudanin tilanteesta. Näin ollen henkilöihin, jotka vastustavat Etelä-Sudanin poliittista prosessia, myös väkivallanteoin tai tulitaukosopimusten loukkauksin, sekä vakavista ihmisoikeusloukkauksista Etelä-Sudanissa vastuussa oleviin henkilöihin olisi kohdistettava rajoittavia toimenpiteitä.

               (4)

               Etelä-Sudanin poliittista prosessia vastustaviin henkilöihin tai vakavista ihmisoikeusloukkauksista Etelä-Sudanissa vastuussa oleviin henkilöihin kohdistetut rajoittavat toimenpiteet ja päätöksellä 2011/423/YUTP jo säädetyt Etelä-Sudania koskevat rajoittavat toimenpiteet olisi selkeyden vuoksi yhdistettävä yhdeksi oikeudelliseksi asiakirjaksi,

         ON HYVÄKSYNYT TÄMÄN PÄÄTÖKSEN:
   1 artikla
   1.   Kielletään aseiden ja kaikenlaisten niihin liittyvien tarvikkeiden, myös ampuma-aseiden ja -tarvikkeiden, sotilasajoneuvojen ja -laitteiden ja puolisotilaallisten tarvikkeiden sekä edellä mainittuihin tarkoitettujen varaosien myynti, toimitus, siirto ja vienti Etelä-Sudaniin jäsenvaltioiden kansalaisten toimesta tai jäsenvaltioiden alueelta käsin taikka jäsenvaltioiden lippua käyttäviä aluksia tai ilma-aluksia käyttäen riippumatta siitä, ovatko aseet ja tarvikkeet peräisin jäsenvaltioiden alueelta.
   2.   Samoin kielletään:

               a)

               edellä 1 kohdassa tarkoitettuihin tuotteisiin sekä kyseisten tuotteiden toimitukseen, valmistamiseen, huoltoon ja käyttöön liittyvän teknisen avun, välityspalvelujen tai muiden palvelujen tarjoaminen suoraan tai välillisesti Etelä-Sudanissa oleville luonnollisille henkilöille, oikeushenkilöille, yhteisöille tai elimille tai käytettäväksi Etelä-Sudanissa;

               b)

               edellä 1 kohdassa tarkoitettuihin tuotteisiin liittyvän rahoituksen tai rahoitusavun, erityisesti avustusten, lainojen ja vientiluottovakuutusten, sekä vakuutusten tai jälleenvakuutusten myöntäminen suoraan tai välillisesti kyseisten tuotteiden myyntiin, toimitukseen, siirtoon tai vientiin tai niihin liittyvän teknisen avun, välityspalvelujen tai muiden palvelujen tarjoamiseen Etelä-Sudanissa oleville luonnollisille henkilöille, oikeushenkilöille, yhteisöille tai elimille tai käytettäväksi Etelä-Sudanissa;

               c)

               tietoinen ja tahallinen osallistuminen toimiin, joiden tavoitteena tai seurauksena on a tai b alakohdassa tarkoitettujen toimenpiteiden kiertäminen.

         2 artikla
   1.   Edellä olevaa 1 artiklaa ei sovelleta:

               a)

               pelkästään humanitaariseen toimintaan, ihmisoikeuksien valvontaan tai suojaavaan käyttöön taikka yhteiskunnan rakenteiden kehittämistä koskeviin YK:n, AU:n, Euroopan unionin tai hallitusten välisen kehitysviranomaisen (IGAD) ohjelmiin tarkoitettujen ei-tappavien puolustustarvikkeiden taikka Euroopan unionin, YK:n tai AU:n kriisinhallintaoperaatioihin tarkoitettujen tarvikkeiden myyntiin, toimitukseen, siirtoon ja vientiin;

               b)

               pelkästään Euroopan unionin ja sen jäsenvaltioiden taikka YK:n, AU:n tai IGADin henkilöstön suojaamiseen Etelä-Sudanissa tarkoitettujen, luodinkestävästä materiaalista valmistettujen tai luodinkestävillä tarvikkeilla varustettujen muiden kuin taisteluajoneuvojen myyntiin, toimitukseen, siirtoon tai vientiin;

               c)

               edellä a alakohdassa tarkoitettuihin tarvikkeisiin tai ohjelmiin ja operaatioihin liittyvän teknisen avun, välityspalvelujen tai muiden palvelujen tarjoamiseen;

               d)

               tällaisiin tarvikkeisiin tai tällaisiin ohjelmiin ja operaatioihin liittyvän rahoituksen tai rahoitustuen myöntämiseen;

               e)

               miinanraivauslaitteiden ja miinanraivausoperaatioissa käytettävien tarvikkeiden myyntiin, toimitukseen, siirtoon ja vientiin;

               f)

               pelkästään Etelä-Sudanin turvallisuusalan uudistusprosessin tukemiseen tarkoitettujen ei-tappavien puolustustarvikkeiden myyntiin, toimitukseen, siirtoon tai vientiin ja tällaisiin tarvikkeisiin liittyvän rahoituksen, rahoitustuen tai teknisen avun myöntämiseen;

         edellyttäen, että asianomaisen jäsenvaltion toimivaltainen viranomainen on ennalta hyväksynyt toimitukset.
   2.   Edellä olevaa 1 artiklaa ei myöskään sovelleta suojavaatetukseen, jota Euroopan unionin tai sen jäsenvaltioiden henkilökunta, YK:n tai IGADin henkilökunta, tiedotusvälineiden edustajat, humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Etelä-Sudaniin yksinomaan henkilökohtaiseen käyttöönsä, luodinkestävät liivit ja sotilaskypärät mukaan luettuina.
   3.   Jäsenvaltioiden on tarkasteltava tämän artiklan mukaisia toimituksia tapauskohtaisesti ottaen täysin huomioon neuvoston yhteisessä kannassa 2008/944/YUTP esitetyt perusteet (2). Jäsenvaltioiden on vaadittava asianmukaiset takeet, joilla estetään tämän artiklan mukaisesti myönnettyjen lupien väärinkäyttö, ja tarvittaessa vaadittava tarvikkeiden palauttamista.
   3 artikla
   1.   Jäsenvaltioiden on toteutettava tarvittavat toimenpiteet estääkseen seuraavien henkilöiden pääsyn alueelleen ja kauttakulun alueensa kautta: liitteessä luetellut Etelä-Sudanin poliittista prosessia myös väkivallanteoin tai tulitaukosopimusten loukkauksin vastustavat henkilöt sekä vakavista ihmisoikeusloukkauksista Etelä-Sudanissa vastuussa olevat henkilöt ja näitä henkilöitä lähellä olevat henkilöt.
   2.   Edellä oleva 1 kohta ei velvoita jäsenvaltiota kieltämään omien kansalaistensa pääsyä alueelleen.
   3.   Edellä oleva 1 kohta ei vaikuta tapauksiin, joissa jokin kansainvälisen oikeuden velvoite sitoo jäsenvaltiota, erityisesti:

               a)

               kansainvälisen hallitustenvälisen järjestön isäntämaana;

               b)

               YK:n koolle kutsuman tai sen puitteissa järjestettävän kansainvälisen konferenssin isäntämaana;

               c)

               erioikeuksia ja vapauksia myöntävän monenvälisen sopimuksen nojalla; tai

               d)

               Pyhän istuimen (Vatikaanivaltio) ja Italian välillä vuonna 1929 tehdyn sopimuksen (lateraanisopimus) nojalla.

         4.   Mitä 3 kohdassa säädetään, katsotaan koskevan myös tapauksia, joissa jäsenvaltio toimii Euroopan turvallisuus- ja yhteistyöjärjestön (Etyj) isäntämaana.
   5.   Neuvostolle on asianmukaisesti ilmoitettava kaikista tapauksista, joissa jäsenvaltio myöntää poikkeuksen 3 tai 4 kohdan perusteella.
   6.   Jäsenvaltiot voivat myöntää poikkeuksia 1 kohdassa tarkoitetuista toimenpiteistä, jos matkustaminen on perusteltua kiireellisistä ja pakottavista humanitaarisista syistä tai osallistumiseksi hallitustenvälisiin kokouksiin ja Euroopan unionin aloitteesta järjestettyihin tai Etyjin puheenjohtajavaltiona toimivan jäsenvaltion isännöimiin kokouksiin, joissa käydään rajoittavien toimenpiteiden poliittisia tavoitteita, kuten Etelä-Sudanin demokratiaa, ihmisoikeuksia ja oikeusvaltiota välittömästi tukevaa poliittista vuoropuhelua.
   7.   Jäsenvaltion, joka haluaa myöntää 6 kohdassa tarkoitettuja poikkeuksia, on ilmoitettava siitä neuvostolle kirjallisesti. Poikkeus katsotaan myönnetyksi, jollei yksi tai useampi neuvoston jäsen esitä kirjallista vastalausetta kahden työpäivän kuluessa ehdotettua poikkeusta koskevan ilmoituksen vastaanottamisesta. Jos yksi tai useampi neuvoston jäsen esittää vastalauseen, neuvosto voi määräenemmistöllä päättää myöntää ehdotetun poikkeuksen.
   8.   Tapauksissa, joissa jäsenvaltio 3, 4, 6 ja 7 kohdan nojalla sallii liitteessä lueteltujen henkilöiden pääsyn alueelleen tai kauttakulun alueensa kautta, lupa on rajoitettu koskemaan ainoastaan sitä tarkoitusta, johon se on myönnetty, ja niitä henkilöitä, joita se suoraan koskee.
   4 artikla
   1.   Jäädytetään kaikki liitteessä luetelluille henkilöille, jotka vastustavat Etelä-Sudanin poliittista prosessia myös väkivallanteoin tai tulitaukosopimusten loukkauksin, sekä vakavista ihmisoikeusloukkauksista Etelä-Sudanissa vastuussa oleville henkilöille ja näitä henkilöitä lähellä oleville luonnollisille henkilöille, oikeushenkilöille, yhteisöille tai elimille kuuluvat taikka näiden omistuksessa, hallussa tai määräysvallassa olevat varat ja taloudelliset resurssit.
   2.   Mitään varoja tai taloudellisia resursseja ei saa suoraan tai välillisesti asettaa liitteessä lueteltujen luonnollisten tai oikeushenkilöiden, yhteisöjen tai elimien saataville tai hyödynnettäviksi.
   3.   Jäsenvaltion toimivaltainen viranomainen voi antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien asettamiseen saataville asianmukaisiksi katsominsa ehdoin ja todettuaan, että kyseiset varat tai taloudelliset resurssit:

               a)

               ovat välttämättömiä liitteessä lueteltujen henkilöiden ja heidän huollettavinaan olevien perheenjäsenten perustarpeiden tyydyttämiseksi, mukaan luettuina menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista ja julkisten palvelujen käytöstä;

               b)

               on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuneiden kulujen korvaamiseen;

               c)

               on tarkoitettu yksinomaan jäädytettyjen varojen tai taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen; tai

               d)

               ovat tarpeen poikkeuksellisia menoja varten edellyttäen, että toimivaltainen viranomainen on ilmoittanut muiden jäsenvaltioiden toimivaltaisille viranomaisille ja komissiolle vähintään kaksi viikkoa ennen erityisen luvan antamista perusteet, joiden nojalla se katsoo, että lupa olisi annettava.

         Jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   4.   Poiketen siitä, mitä 1 kohdassa säädetään, jäsenvaltion toimivaltaiset viranomaiset voivat sallia tiettyjen jäädytettyjen varojen tai taloudellisten resurssien vapauttamisen, jos seuraavat edellytykset täyttyvät:

               a)

               varoihin tai taloudellisiin resursseihin kohdistuu välimiesoikeuden päätös, joka on annettu ennen sitä päivää, jona 1 kohdassa tarkoitettu luonnollinen henkilö, oikeushenkilö, yhteisö tai elin on sisällytetty liitteeseen, tai unionissa annettu tuomioistuimen tai viranomaisen päätös tai asianomaisessa jäsenvaltiossa täytäntöön pantava tuomioistuimen päätös, joka on annettu ennen kyseistä päivää tai sen jälkeen;

               b)

               varoja tai taloudellisia resursseja käytetään yksinomaan kattamaan tällaisella päätöksellä turvatut tai vahvistetut vaateet niiden sovellettavien lakien ja määräysten asettamissa rajoissa, jotka koskevat sellaisten henkilöiden oikeuksia, joilla on tällaisia vaateita;

               c)

               päätöstä ei ole annettu liitteessä luetellun luonnollisen henkilön, oikeushenkilön, yhteisön tai elimen eduksi; ja

               d)

               päätöksen tunnustaminen ei ole asianomaisen jäsenvaltion oikeusjärjestyksen perusteiden vastaista.

         Jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   5.   Edellä oleva 1 kohta ei estä luetteloon merkittyä luonnollista henkilöä tai oikeushenkilöä, yhteisöä tai elintä suorittamasta maksua, joka johtuu sopimuksesta, joka on tehty ennen sitä päivää, jolloin kyseinen luonnollinen henkilö tai oikeushenkilö, yhteisö tai elin merkittiin liitteessä olevaan luetteloon, edellyttäen, että asianomainen jäsenvaltio on todennut, että 1 kohdassa tarkoitettu luonnollinen henkilö, oikeushenkilö, yhteisö tai elin ei ole suoraan tai välillisesti maksun saaja.
   6.   Edellä olevaa 2 kohtaa ei sovelleta seuraaviin jäädytetyille tileille lisättäviin määriin:

               a)

               näistä tileistä kertyvät korkotulot tai muut tuotot;

               b)

               sellaisista sopimuksista tai velvoitteista johtuvat maksut, jotka on tehty tai jotka ovat syntyneet ennen sitä päivää, josta lähtien kyseisiin tileihin on sovellettu 1 ja 2 kohdassa säädettyjä toimenpiteitä; tai

               c)

               unionissa annettujen tai asianomaisessa jäsenvaltiossa täytäntöönpanokelpoisten tuomioistuimen, hallintoviranomaisen tai välimiesoikeuden päätösten perusteella suoritettavat maksut;

         edellyttäen, että kyseisiin korkotuottoihin, muihin tuottoihin ja maksuihin sovelletaan edelleen 1 kohdassa säädettyjä toimenpiteitä.
   5 artikla
   1.   Neuvosto tekee päätöksen liitteessä olevan luettelon laatimisesta ja muuttamisesta jäsenvaltion tai unionin ulkoasioiden ja turvallisuuspolitiikan korkean edustajan ehdotuksesta.
   2.   Neuvosto antaa 1 kohdassa tarkoitetun päätöksen ja luetteloon merkitsemisen perusteet tiedoksi asianomaiselle luonnolliselle henkilölle, oikeushenkilölle, yhteisölle tai elimelle joko suoraan, jos osoite on tiedossa, tai julkaisemalla ilmoituksen, ja se antaa kyseiselle luonnolliselle henkilölle, oikeushenkilölle, yhteisölle tai elimelle mahdollisuuden esittää huomautuksia.
   3.   Jos huomautuksia tehdään tai jos esitetään olennaista uutta näyttöä, neuvosto tarkastelee 1 kohdassa tarkoitettua päätöstä uudelleen ja ilmoittaa asiasta kyseiselle luonnolliselle henkilölle, oikeushenkilölle, yhteisölle tai elimelle.
   6 artikla
   1.   Liitteessä esitetään perusteet 3 artiklan 1 kohdassa ja 4 artiklan 1 kohdassa tarkoitettujen henkilöiden merkitsemiselle luetteloon.
   2.   Liite sisältää myös tiedot, jotka ovat tarpeen asianomaisten henkilöiden tunnistamiseksi, jos nämä tiedot ovat saatavilla. Tällaisia tietoja voivat olla nimet, myös peitenimet, syntymäaika ja -paikka, kansalaisuus, passin ja henkilökortin numerot, sukupuoli, osoite, jos se on tiedossa, sekä toimi tai ammatti. Oikeushenkilöiden, yhteisöjen tai elinten osalta tällaisia tietoja voivat olla nimi, rekisteröintiaika ja -paikka, rekisterinumero ja toimipaikka.
   7 artikla
   Jotta tässä päätöksessä asetetut toimenpiteet olisivat mahdollisimman tehokkaita, unioni rohkaisee kolmansia valtioita hyväksymään rajoittavia toimenpiteitä, jotka ovat samankaltaisia kuin tässä päätöksessä säädetyt toimenpiteet.
   8 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Tätä päätöstä sovelletaan 12 päivään heinäkuuta 2015.
   Tätä päätöstä tarkastellaan jatkuvasti uudelleen. Sen voimassaoloa jatketaan tai sitä muutetaan tarvittaessa, jos neuvosto katsoo, ettei sen tavoitteita ole saavutettu.

      Tehty Brysselissä 10 päivänä heinäkuuta 2014.

            Neuvoston puolesta

            Puheenjohtaja

         S. GOZI

      (1)  Neuvoston päätös 2011/423/YUTP, annettu 18 päivänä heinäkuuta 2011, Sudaniin ja Etelä-Sudaniin kohdistettavista rajoittavista toimenpiteistä sekä yhteisen kannan 2005/411/YUTP kumoamisesta (EUVL L 188, 19.7.2011, s. 20).

      (2)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).

      LIITE
      Luettelo 3 ja 4 artiklassa tarkoitetuista luonnollisista henkilöistä, oikeushenkilöistä, yhteisöistä tai elimistä

                  Nimi

                  Tunnistustiedot

                  Perustelut

                  Luetteloon merkitsemisen päivämäärä

                  1.

                  Santino DENG
                  (alias: Santino Deng Wol)

                  Sudanin kansan vapautusarmeijan (SPLA) 3. jalkaväkidivisioonan komentaja

                  Santino Deng on SPLA:n 3. jalkaväkidivisioonan komentaja. Kyseinen jalkaväkidivisioona osallistui Bentiun takaisinvaltaamiseen toukokuussa 2014. Santino Deng on näin ollen vastuussa 23. tammikuuta tehdyn vihollisuuksien lopettamista koskevan sopimuksen rikkomisesta.

                  11.7.2014

                  2.

                  Peter GADET
                  (alias: Peter Gatdet Yaka; Peter Cadet; Peter Gadet Yak; Peter Gadet Yaak: Peter Gatdet Yaak; Peter Gatdet; Peter Gatdeet Yaka)

                  Hallituksen vastaisten nuer-heimon joukkojen johtaja
                  Syntymäpaikka: Mayomin piirikunta Unityn osavaltiossa

                  Peter Gadet on hallituksen vastaisten nuer-heimon joukkojen johtaja, joka teki joukkoineen hyökkäyksen Bentiuun 15.–17. huhtikuuta 2014, mikä loukkasi 23. tammikuuta tehtyä vihollisuuksien lopettamista koskevaa sopimusta. Hyökkäyksessä surmattiin yli 200 siviiliä. Peter Gadet on näin ollen vastuussa väkivallan kierteen ruokkimisesta ja siten Etelä-Sudanin poliittisen prosessin vastustamisesta sekä vakavista ihmisoikeusloukkauksista.

                  11.7.2014


Avis juridique important

|

31987D0073

87/73/ETY: Komission päätös, tehty 7 päivänä tammikuuta 1987, siipikarjanlihan neuvoa-antavan komitean perustamisesta

Virallinen lehti nro L 045 , 14/02/1987 s. 0010 - 0012 Suomenk. erityispainos Alue 3 Nide 22 s. 0146  Ruotsink. erityispainos Alue 3 Nide 22 s. 0146

KOMISSION PÄÄTÖS,tehty 7 päivänä tammikuuta 1987,siipikarjanlihan neuvoa-antavan komitean perustamisesta (87/73/ETY)EUROOPAN YHTEISÖJEN KOMISSIO, jokaottaa huomioon Euroopan talousyhteisön perustamissopimuksen,sekä katsoo, ettäkomission päätöksellä 73/419/ETY(1), sellaisena kuin se on viimeksi muutettuna päätöksellä 83/77/ETY(2), on perustettu siipikarjanliha-alan neuvoa-antava komitea,uusien jäsenvaltioiden yhteisöön liittymisen seurauksena on osoittautunut tarpeelliseksi lisätä paikkojen lukumäärää ja jakaa ne uudelleen; lisäksi on suotavaa mukauttaa menettely jäsenten korvaamisesta,säännöksiä siipikarjanliha-alan neuvoa-antavasta komiteasta on muutettu useita kertoja, ja sen vuoksi niistä on tullut vaikeasti sovellettavia; tämän vuoksi niistä olisi laadittava koonnelma,komissiolle on tärkeää kerätä ammatinharjoittajien ja kuluttajien mielipiteet ongelmista, joita on ilmennyt siipikarjanliha-alan yhteisen markkinajärjestelyn toiminnassa,kaikkien ammatinharjoittajien, joihin tämän yhteisen markkinajärjestelyn täytäntöönpano suoraan vaikuttaa, sekä kuluttajien olisi voitava osallistua komission pyytämien lausuntojen laatimiseen, jajäsenvaltioissa kyseiset ammatilliset järjestöt ja kuluttajaryhmittymät ovat perustaneet yhteisön tasolle järjestöjä, jotka voivat edustaa kaikkien jäsenvaltioiden kyseisiä ryhmiä,ON PÄÄTTÄNYT SEURAAVAA:1 artikla1. Perustetaan komission yhteyteen siipikarjanlihan neuvoa-antava komitea, jäljempänä "komitea".2. Komitea muodostuu seuraavien eturyhmien edustajista: maataloustuottajat, maatalousosuuskunnat, maatalous- ja elintarviketeollisuus, maataloustuotteiden ja elintarvikkeiden kauppa, maatalous- ja elintarvikealan työntekijät sekä kuluttajat.2 artikla1. Komissio voi kuulla komiteaa kaikista ongelmista, jotka liittyvät siipikarjanliha-alan yhteistä markkinajärjestelyä koskevien asetusten soveltamiseen, ja erityisesti toimenpiteistä, jotka sen on toteutettava näiden asetusten mukaisesti.2. Komitean puheenjohtaja voi ilmoittaa komissiolle, että on aiheellista kuulla komiteaa sen toimivaltaan kuuluvasta asiasta, josta sille ei ole esitetty lausuntopyyntöä. Hän tekee niin erityisesti jonkin edustettuna olevan eturyhmän pyynnöstä.3 artikla1. Komiteassa on 30 jäsentä.2. Paikat jaetaan seuraavasti:- 15 alan maataloustuottajille ja maatalousosuuskunnille,- 3 siipikarjan teurastusteollisuudelle,- 4 siipikarjanlihakaupalle, joista yksi suurmyymälöille,- 4 maatalous- ja elintarviketyöntekijöille,- 4 kuluttajille.4 artikla1. Komissio nimeää komitean jäsenet yhteisön tasolle perustettujen, 1 artiklan 2 kohdassa mainittuja eturyhmiä parhaiten edustavien sellaisten ammatillisten järjestöjen ehdotuksesta, joiden toiminta liittyy siipikarjanliha-alan yhteiseen markkinajärjestelyyn. Kuluttajien edustajat nimetään kuitenkin kuluttajien neuvoa-antavan komitean ehdotuksesta. Nämä elimet ehdottavat kutakin täytettävää paikkaa varten eri maiden kansalaisista kahta ehdokasta.2. Komitean jäsenten toimikausi on kolme vuotta. Heidät voidaan nimetä uudeksi toimikaudeksi. Suoritetut tehtävät eivät oikeuta palkkioon.Kolmen vuoden toimikauden päätyttyä komitean jäsenet pysyvät tehtävässään, kunnes heidän seuraajansa nimetään tai heidän toimikautensa uusitaan.Jos joku jäsenistä eroaa tai kuolee tai jos jäsentä ehdottanut elin pyytää uuden jäsenen nimeämistä jäsenen tilalle, uusi jäsen nimetään 1 kohdassa määrättyä menettelyä noudattaen.3. Komissio julkaisee luettelon komitean jäsenistä tiedoksi Euroopan yhteisöjen virallisessa lehdessä.5 artikla1. Komitea valitsee komissiota kuultuaan puheenjohtajan kolmeksi vuodeksi.Puheenjohtaja valitaan ensimmäisessä äänestyksessä läsnä olevien jäsenten kahden kolmasosan enemmistöllä ja myöhemmissä äänestyksissä läsnä olevien jäsenten yksinkertaisella enemmistöllä. Jos äänet menevät tasan, komissio nimeää tilapäisen puheenjohtajan.2. Komitea valitsee kaksi varapuheenjohtajaa kolmeksi vuodeksi.Varapuheenjohtajat valitaan niiden eturyhmien edustajista, joihin puheenjohtaja ei kuulu.Vaali toimitetaan 1 kohdassa määrättyä menettelyä noudattaen.Komitea voi samaa menettelyä noudattaen valita muita jäseniä työvaliokuntaan. Tässä tapauksessa työvaliokunnassa on puheenjohtajan lisäksi enintään yksi edustaja kustakin komiteassa edustettuna olevasta eturyhmästä.Työvaliokunta valmistelee ja järjestää komitean työn.6 artikla1. Ainoastaan komission edustajat, komitean jäsenet, tai heidän ollessaan estyneitä heidän sijaisensa, sekä 3 ja 4 kohdan mukaisesti kutsutut henkilöt saavat osallistua komitean kokouksiin tai olla niissä läsnä.2. Jos komitean jäsen on estynyt, järjestö tai järjestöt, joille on annettu paikka komiteassa, voivat nimetä sijaisen, joka on valittava komission yhteisymmärryksessä kyseisen järjestön tai järjestöjen kanssa vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai kyseisiä järjestöjä edustavien jäsenten kokonaismäärästä. Tämä määrä on vähintään yksi ja enintään kaksitoista.Komitean sihteeristölle on ilmoitettava sijaisen nimeämisestä vähintään seitsemän päivää ennen kokousta.3. Järjestön pyynnöstä, jolle on annettu yksi tai useampi paikka, puheenjohtaja voi yhteisymmärryksessä komission yksiköiden kanssa kutsua pääsihteerin tai sihteeristön jäsenen osallistumaan komitean kokoukseen tarkkailijana.Jos pääsihteeri on estynyt, hän voi kuitenkin luovuttaa tarkkailijapaikkansa nimeämälleen toiselle henkilölle.Tarkkailijoilla ei ole puheoikeutta; puheenjohtaja voi kuitenkin yhteisymmärryksessä komission yksiköiden kanssa antaa heille tämän oikeuden.4. Kun esityslistan aiheet ovat luonteeltaan hyvin teknisiä ja poikkeavat siten komitean tavallisesta työstä, puheenjohtaja voi järjestön pyynnöstä, jolle on annettu yksi tai useampi paikka komiteassa, ja yhteisymmärryksessä komission yksiköiden kanssa kutsua yhden tai useamman asiantuntijan osallistumaan komitean työhön.Komissio voi omasta aloitteestaan kutsua kenet tahansa, jolla on erityistä asiantuntemusta jostakin esityslistaan merkitystä aiheesta, osallistumaan asiantuntijana komitean asioiden käsittelyyn.Asiantuntijat osallistuvat kuitenkin ainoastaan sen asian käsittelyyn, joka on syynä heidän läsnäoloonsa.7 artiklaKomitea voi yhteisymmärryksessä komission yksiköiden kanssa perustaa työryhmiä työnsä helpottamiseksi.8 artikla1. Komitea kokoontuu komission toimipaikassa tämän kutsusta. Työvaliokunta kokoontuu sen puheenjohtajan yhteisymmärryksessä komission kanssa esittämästä kutsusta.2. Komission asianomaisten yksiköiden edustajat osallistuvat komitean, työvaliokunnan sekä työryhmien kokouksiin.3. Komission yksiköt huolehtivat komitean, työvaliokunnan sekä työryhmien sihteeristön tehtävistä.9 artiklaKomitea käsittelee asiat, joista komissio on pyytänyt lausuntoa. Asioista ei äänestetä.Pyytäessään komitean lausuntoa komissio voi asettaa määräajan, jonka kuluessa lausunto on annettava.Komiteassa edustettuina olevien eturyhmien kannat ovat komissiolle toimitetussa kertomuksessa.Jos komitea hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen.Komissio antaa tulokset asioiden käsittelystä tiedoksi neuvostolle ja hallintokomiteoille viimeksi mainittujen pyynnöstä.10 artiklaRajoittamatta perustamissopimuksen 214 artiklan määräysten soveltamista, komitean jäsenet eivät saa ilmaista tietoja, jotka ovat tulleet heidän tietoonsa komitean tai työryhmien työssä, jos komissio ilmoittaa heille, että pyydetty lausunto tai esitetty asia on luonteeltaan luottamuksellinen.Tällöin ainoastaan komitean jäsenet ja komission yksiköiden edustajat osallistuvat kokouksiin.11 artiklaKumotaan komission päätös 73/419/ETY.12 artiklaTämä päätös tulee voimaan 1 päivänä tammikuuta 1987.Tehty Brysselissä 7 päivänä tammikuuta 1987.Komission puolestaFrans ANDRIESSENVarapuheenjohtaja(1) EYVL N:o L 355, 24.12.1973, s. 34(2) EYVL N:o L 51, 24.2.1983, s. 34


Tärkeä oikeudellinen huomautus

|

32004D0442

2004/442/EY: Neuvoston päätös, tehty 26 päivänä huhtikuuta 2004, Euroopan yhteisöjen komission uuden jäsenen nimittämisestä

Virallinen lehti nro L 127 , 29/04/2004 s. 0110 - 0110

Neuvoston päätös,tehty 26 päivänä huhtikuuta 2004,Euroopan yhteisöjen komission uuden jäsenen nimittämisestä(2004/442/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 215 artiklan toisen kohdan,sekä katsoo seuraavaa:Pedro SOLBES on eronnut tehtävistään komission jäsenenä 17 päivänä huhtikuuta 2004, joten hänen tilalleen olisi nimitettävä uusi jäsen jäljellä olevaksi toimikaudeksi,ON PÄÄTTÄNYT SEURAAVAA:1 artiklaJoaquín ALMUNIA AMANN nimitetään komission jäseneksi toimikaudeksi, joka alkaa 26 päivänä huhtikuuta 2004 ja päättyy 31 päivänä lokakuuta 2004.2 artiklaTämä päätös tulee voimaan 26 päivänä huhtikuuta 2004.3 artiklaTämä päätös julkaistaan Euroopan unionin virallisessa lehdessä.Tehty Luxemburgissa 26 päivänä huhtikuuta 2004.Neuvoston puolestaPuheenjohtajaB. Cowen


Avis juridique important

|

32002D0228

2002/228/EY: Komission päätös, tehty 14 päivänä maaliskuuta 2002, viiden israelilaisen testauslaitoksen tunnustamisesta hyvän laboratoriokäytännön vaatimusten mukaisiksi osaamisaloillaan

Virallinen lehti nro L 075 , 16/03/2002 s. 0068 - 0069

Komission päätös,tehty 14 päivänä maaliskuuta 2002,viiden israelilaisen testauslaitoksen tunnustamisesta hyvän laboratoriokäytännön vaatimusten mukaisiksi osaamisaloillaan(2002/228/EY)EUROOPAN YHTEISÖJEN KOMISSIO, joka,ottaa huomioon Euroopan yhteisön perustamissopimuksen,ottaa huomioon sopimuksen tekemisestä Euroopan yhteisön ja Israelin valtion välillä OECD:n hyvän laboratoriokäytännön periaatteiden ja niiden noudattamisen seurantaa koskevien ohjelmien vastavuoroisesta tunnustamisesta 19 päivänä heinäkuuta 1999 tehdyn neuvoston päätöksen 1999/662/EY(1) ja erityisesti sen 3 artiklan 1 kohdan,on kuullut neuvoston nimittämää erityiskomiteaa,sekä katsoo seuraavaa:(1) EY:n nimettyjen tarkastajien Euroopan yhteisön ja Israelin valtion välisen, OECD:n hyvän laboratoriokäytännön periaatteiden ja niiden noudattamisen seurantaa koskevien ohjelmien vastavuoroisesta tunnustamisesta tehdyn sopimuksen 12 artiklan nojalla 28 päivän maaliskuuta 1996 ja 1 päivän tammikuuta 2000 välisenä aikana suorittamissa tarkastuksissa todettiin viiden israelilaisen testauslaitoksen olevan hyvän laboratoriokäytännön vaatimusten mukaisia osaamisaloillaan.(2) Sopimuksen 12 artiklan mukaisesti yhteisön olisi tunnustettava edellä mainitut viisi testauslaitosta,ON TEHNYT TÄMÄN PÄÄTÖKSEN:Ainoa artiklaYhteisö tunnustaa liitteessä tarkoitetut viisi israelilaista testauslaitosta hyvän laboratoriokäytännön vaatimusten mukaisiksi osaamisaloillaan.Tehty Brysselissä 14 päivänä maaliskuuta 2002.Komission puolestaPascal LamyKomission jäsen(1) EYVL L 263, 9.10.1999, s. 6.LIITEHyvän laboratoriokäytännön mukaiset israelilaiset testauslaitokset ja niiden osaamisalatAgan Chemical Manufacturers Ltd Analytical Laboratory 77102 Ashdod , Israel Osaamisala: fysikaalis-kemiallinen tutkimusAminolab Ltd Analytical Laboratory Services Weizmann Science Park 76326 Rehovot , Israel Osaamisala: analyyttinen ja kliininen kemiaAnalyst Research Laboratories Hamanov Street 3 76111 Rehovot , Israel Osaamisala: fysikaalis-kemiallinen tutkimus ja analyyttinen ja kliininen kemiaHarlan Biotech Israel Ltd Kiryat Weizmann , Building 13B 76326 Rehovot , Israel Osaamisala: toksisuustutkimuksetMakteshim Chemical Works Ltd Physicochemical Research 84100 Beer Sheva , Israel Osaamisala: fysikaalis-kemiallinen tutkimus


title: Komission päätös (EU) 2015/163, annettu 21 päivänä marraskuuta 2014 , audiovisuaalisten mediapalvelujen tarjoamista koskevien jäsenvaltioiden tiettyjen lakien, asetusten ja hallinnollisten määräysten yhteensovittamisesta annetun direktiivin 2010/13/EU (audiovisuaalisia mediapalveluja koskeva direktiivi) 14 artiklan nojalla Puolassa toteutettavien toimenpiteiden yhteensopivuudesta unionin lainsäädännön kanssa

text:
               3.2.2015

               FI

               Euroopan unionin virallinen lehti

               L 27/37

         KOMISSION PÄÄTÖS (EU) 2015/163,
   annettu 21 päivänä marraskuuta 2014,
   audiovisuaalisten mediapalvelujen tarjoamista koskevien jäsenvaltioiden tiettyjen lakien, asetusten ja hallinnollisten määräysten yhteensovittamisesta annetun direktiivin 2010/13/EU (audiovisuaalisia mediapalveluja koskeva direktiivi) 14 artiklan nojalla Puolassa toteutettavien toimenpiteiden yhteensopivuudesta unionin lainsäädännön kanssa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon audiovisuaalisten mediapalvelujen tarjoamista koskevien jäsenvaltioiden tiettyjen lakien, asetusten ja hallinnollisten määräysten yhteensovittamisesta 10 päivänä maaliskuuta 2010 annetun Euroopan parlamentin ja neuvoston direktiivin 2010/13/EU (audiovisuaalisia mediapalveluja koskeva direktiivi) (1) ja erityisesti sen 14 artiklan 2 kohdan,
   ottaa huomioon direktiivin 2010/13/EU 29 artiklan nojalla perustetun komitean lausunnon,
   sekä katsoo seuraavaa:

               (1)

               Puola ilmoitti 19 päivänä elokuuta 2014 päivätyllä kirjeellä komissiolle tietyt toimenpiteet, jotka se aikoo toteuttaa direktiivin 2010/13/EU 14 artiklan 1 kohdan nojalla.

               (2)

               Komissio varmisti kolmen kuukauden kuluessa ilmoituksen vastaanottamisesta, että ilmoitetut toimenpiteet ovat yhteensopivia unionin lainsäädännön kanssa, erityisesti siltä osin, että toimenpiteet ovat oikeasuhteisia ja kansallinen kuulemismenettely avoin.

               (3)

               Toimenpiteitä tutkiessaan komission otti huomioon käytettävissä olevat tiedot Puolan audiovisuaalimarkkinoista erityisesti televisiomarkkinoihin kohdistuvan vaikutuksen osalta.

               (4)

               Puolan luettelo yhteiskunnallisesti erityisen merkittävistä tapahtumista on laadittu selkeästi ja läpinäkyvästi laajan kuulemisen jälkeen.

               (5)

               Puolan viranomaisten esittämän yksityiskohtaisen näytön ja katsojalukujen perusteella komission yksiköt tarkistivat, että direktiivin 2010/13/EU 14 artiklan 1 kohdan mukaisesti laaditussa luettelossa nimetyt tapahtumat täyttivät ainakin kaksi seuraavista kriteereistä, joiden katsotaan ilmentävän tapahtuman yhteiskunnallista merkitystä luotettavalla tavalla: i) tapahtuma herättää asianomaisessa jäsenvaltiossa erityistä kiinnostusta ja sillä on merkitystä muillekin kuin niille, jotka seuraavat säännöllisesti kyseistä urheilulajia tai toimintaa; ii) tapahtuma on yleisesti tunnustettu, sillä on erityinen kulttuurinen merkitys jäsenvaltion kansalaisille kulttuuri-identiteetin muokkaajana; iii) tapahtumaan, joka on merkittävä kansainvälinen kilpailu tai turnaus, osallistuu maajoukkue; ja iv) tapahtuma on perinteisesti lähetetty maksuttomilla televisiokanavilla ja sillä on ollut suuret katsojamäärät.

               (6)

               Ilmoitettu luettelo yhteiskunnallisesti erityisen merkittävistä tapahtumista sisältää tapahtumat, jotka kuuluvat jo 29 päivänä joulukuuta 1992 annetun yleisradiotoimintaa koskevan lain, sellaisena kuin se on muutettuna 31 päivänä maaliskuuta 2000 annetulla lailla, 20 b §:n mukaiseen lakisääteiseen luetteloon, ja muita tapahtumia, jotka sisältyvät merkittävien tapahtumien luetteloa koskevaan yleisradioneuvoston asetusluonnokseen. Osa nimetyistä tapahtumista katsotaan yleisesti yhteiskunnallisesti erityisen merkittäviksi, kuten kesä- ja talviolympialaiset sekä jalkapallon MM-kisojen ja jalkapallon Euroopan-mestaruuskilpailujen loppu- ja välieräottelut. Luetteloon sisältyy myös muita näiden tapahtumien jalkapallo-otteluja, myös karsintaotteluja, joissa pelaa Puolan maajoukkue. Puolan viranomaiset ovat osoittaneet, että näillä tapahtumilla on ollut suuret katsojamäärät ja ne on perinteisesti lähetetty maksuttomilla televisiokanavilla. Niillä on Puolassa erityinen kaikupohja, koska ne ovat erityisen suosittuja suuren yleisön eikä pelkästään urheilutapahtumia yleensä seuraavien keskuudessa. Lisäksi joissakin jalkapallon MM-kisojen ja jalkapallon Euroopan-mestaruuskilpailujen otteluissa, mukaan lukien karsintaottelut, pelaa Puolan maajoukkue.

               (7)

               Näillä virallisiin turvauksiin sekä Mestarien liigaan ja UEFA Cupiin kuuluvilla jalkapallo-otteluilla, joissa pelaa Puolan maajoukkue tai puolalainen seura, on suuret katsojamäärät, ne on perinteisesti lähetetty maksuttomilla televisiokanavilla ja niillä on Puolassa erityinen kaikupohja.

               (8)

               Lentopallon miesten ja naisten EM- ja MM-kisojen otteluilla, joissa pelaa Puolan maajoukkue, mukaan lukien karsintaottelut, ja lentopallon miesten maailmanliigan otteluilla on ollut suuret katsojamäärät ja ne on perinteisesti lähetetty maksuttomilla televisiokanavilla. Ne herättävät Puolassa erityistä ja laajaa kiinnostusta, myös sellaisen yleisön keskuudessa, joka ei yleensä seuraa tätä urheilulajia. Lisäksi niissä pelaa maajoukkue merkittävässä kansainvälisessä turnauksessa. Tätä kiinnostusta lisää se, että Puolan osallistujat ovat yltäneet merkittäviin saavutuksiin kyseisissä turnauksissa.

               (9)

               Miesten käsipallon EM- ja MM-kisojen loppu- ja välieräotteluilla on ollut suuret katsojamäärät, ja ne on perinteisesti lähetetty maksuttomilla televisiokanavilla, minkä lisäksi ne herättävät Puolassa erityistä ja laajaa kiinnostusta, myös sellaisen yleisön keskuudessa, joka ei yleensä seuraa tätä urheilulajia. Muilla miesten käsipallon EM- ja MM-kisojen loppu- ja välierien kilpailuilla, joihin osallistuu Puolan maajoukkue, on ollut suuret katsojamäärät, ja ne on perinteisesti lähetetty maksuttomilla televisiokanavilla. Ne herättävät Puolassa erityistä ja laajaa kiinnostusta, myös sellaisen yleisön keskuudessa, joka ei yleensä seuraa tätä urheilulajia. Lisäksi niissä pelaa maajoukkue merkittävässä kansainvälisessä turnauksessa, jossa Puolan osallistujat ovat yltäneet merkittäviin saavutuksiin.

               (10)

               Pohjoismaisten hiihtolajien maailmanmestaruuskilpailujen, mäkihypyn maailmancupin ja naisten hiihdon maailmancupin tapahtumilla on ollut suuret katsojamäärät, ja ne on perinteisesti lähetetty maksuttomilla televisiokanavilla, minkä lisäksi ne herättävät Puolassa erityistä ja laajaa kiinnostusta, myös sellaisen yleisön keskuudessa, joka eivät yleensä seuraa näitä urheilulajeja. Lisäksi Puolan maajoukkue osallistuu niissä merkittävään kansainväliseen turnaukseen, jossa Puolan osallistujat ovat yltäneet merkittäviin saavutuksiin.

               (11)

               Yleisurheilun MM-kisoilla on ollut suuret katsojamäärät, ja ne on perinteisesti lähetetty maksuttomilla televisiokanavilla. Ne herättävät Puolassa erityistä ja laajaa kiinnostusta, myös sellaisen yleisön keskuudessa, joka ei yleensä seuraa niiden urheilulajeja. Puolan osallistujat ovat yltäneet merkittäviin saavutuksiin seiväshypyssä, kuulantyönnössä ja kiekonheitossa.

               (12)

               Ottaen huomioon säännöt, joiden mukaisesti nämä yhteiskunnallisesti erityisen merkittävät tapahtuman lähetetään, ”hyväksytyn televisiolähetystoiminnan harjoittajan” määritelmä, yleisradioneuvoston tehtävä toimenpiteiden toteutukseen liittyvien riitojen ratkaisumenettelyssä ja Puolan lopullisten toimenpiteiden aiottu voimaantulopäivä (12 kuukautta sen jälkeen, kun ne on julkaistu Euroopan unionin virallisessa lehdessä), nimetyt toimenpiteet eivät mene pidemmälle kuin on tarpeen asetetun tavoitteen saavuttamiseksi eli tiedonsaantioikeuden suojaamiseksi ja televisiolähetysten laajan saatavuuden takaamiseksi yleisölle, kun on kyse kansallisista tai muista kuin kansallisista yhteiskunnallisesti erityisen merkittävistä tapahtumista. Näistä syistä voidaan katsoa, etteivät Euroopan unionin perusoikeuskirjan 17 artiklassa tarkoitettuun omistusoikeuteen kohdistuvat vaikutukset ylitä vaikutuksia, jotka liittyvät erottamattomasti kyseisten tapahtumien ottamiseen direktiivin 2010/13/EU 14 artiklan 1 kohdassa tarkoitettuun luetteloon.

               (13)

               Samoista syistä Puolan toimenpiteet vaikuttavat oikeasuhtaisilta ja oikeuttavat poikkeamaan Euroopan unionin toiminnasta tehdyn sopimuksen 56 artiklassa määrätystä palvelujen tarjoamisen perusvapaudesta, koska kyseessä on yleisen edun mukainen pakottava syy eli tässä tapauksessa yhteiskunnallisesti merkittävien tapahtumien televisiolähetysten yleisen saatavuuden varmistaminen. Puolan toimenpiteet eivät myöskään johda muiden jäsenvaltioiden televisiolähetystoiminnan harjoittajien, oikeudenhaltijoiden tai muiden talouden toimijoiden syrjintään tai sulkemiseen pois markkinoilta.

               (14)

               Nimetyt toimenpiteet ovat myös unionin kilpailusääntöjen mukaisia siltä osin kuin luetteloon kuuluvien tapahtumien televisiointiin hyväksyttyjen televisiolähetystoiminnan harjoittajien määritelmä pohjautuu objektiivisiin kriteereihin, jotka mahdollistavat todellisen ja mahdollisen kilpailun näihin tapahtumiin liittyvien lähetysoikeuksien hankinnassa. Lisäksi nimettyjen tapahtumien lukumäärä ei ole niin suuri, että se voisi vääristää kilpailua maksuttomien ja maksullisten televisiolähetysten tuotantoketjun loppupään markkinoilla. Sen vuoksi voidaan katsoa, etteivät kilpailun vapauteen kohdistuvat vaikutukset ylitä vaikutuksia, jotka liittyvät erottamattomasti kyseisten tapahtumien ottamiseen direktiivin 2010/13/EU 14 artiklan 1 kohdassa tarkoitettuun luetteloon.

               (15)

               Komissio on antanut muille jäsenvaltioille tiedoksi toimenpiteet, jotka Puola aikoo toteuttaa, ja esitellyt tekemänsä tarkistuksen tulokset direktiivin 2010/13/EU 29 artiklalla perustetulle komitealle. Komitea on antanut puoltavan lausunnon,

         ON PÄÄTTÄNYT SEURAAVAA:
   Ainoa artikla
   1.   Toimenpiteet, jotka Puola aikoo toteuttaa direktiivin 2010/13/EU 14 artiklan 1 kohdan nojalla ja jotka oli ilmoitettu komissiolle mainitun direktiivin 14 artiklan 2 kohdan mukaisesti, ovat unionin lainsäädännön mukaisia.
   2.   Puolan vahvistamat toimenpiteet julkaistaan Euroopan unionin virallisessa lehdessä.

      Tehty Brysselissä 21 päivänä marraskuuta 2014.

            Komission puolesta

         Günther OETTINGER

            Komission jäsen

      (1)  EUVL L 95, 15.4.2010, s. 1.

      LIITE

         Audiovisuaalisten mediapalvelujen tarjoamista koskevien jäsenvaltioiden tiettyjen lakien, asetusten ja hallinnollisten määräysten yhteensovittamisesta annetun direktiivin 2010/13/EU (audiovisuaalisia mediapalveluja koskeva direktiivi) 14 artiklan mukainen ilmoitus

      Direktiivin 2010/13/EU 14 artiklan mukaisesti julkaistavat toimenpiteet, jotka Puola aikoo toteuttaa, esitetään seuraavissa otteissa 29 päivänä joulukuuta 1992 annetusta yleisradiotoimintalaista (Puolan virallinen lehti 43/2011, kohta 226, sellaisena kuin se on muutettuna) ja 17 päivänä marraskuuta 2014 annetusta merkittävien tapahtumien luetteloa koskevasta kansallisen yleisradioneuvoston asetuksesta:

         Yleisradiotoimintalaki, 29. joulukuuta 1992

         20 b § 1. Televisiolähetystoiminnan harjoittaja voi lähettää suorina lähetyksinä yhteiskunnallisesti erityisen merkittäviä tapahtumia, jäljempänä ”merkittävä tapahtuma”, ainoastaan:

                  1)

                  tässä laissa tai lähetystoimintaluvassa tarkoitetulla kansallisella kanavalla (ohjelmapalvelu), jonka katselu on kokonaan maksutonta lukuun ottamatta 21 päivänä huhtikuuta 2005 annetussa lupamaksulaissa tarkoitettuja lupamaksuja ja kaapeliverkko-operaattorien perimiä perusmaksuja, tai

                  2)

                  jos televisiolähetystoiminnan harjoittaja lähettää saman tapahtuman kanavalla, joka täyttää 1 kohdan ehdot, kyseiseen tapahtumaan oikeudet hankkineen televisiolähetystoiminnan harjoittajan kanssa tai muun valtuutetun osapuolen kanssa tehdyn sopimuksen nojalla, jollei 6 momentin säännöksistä muuta johdu.

                  2.

                  Merkittäviksi tapahtumiksi katsotaan niihin kohdistuvan suuren yleisen kiinnostuksen vuoksi muun muassa seuraavat:

                              1)

                              kesä- ja talviolympialaiset;

                              2)

                              jalkapallon MM-kisojen ja jalkapallon Euroopan-mestaruuskilpailujen loppu- ja välieräottelut ja muut näihin tapahtumiin kuuluvat ottelut, joissa pelaa Puolan maajoukkue, myös karsintaottelut;

                              3)

                              muut ottelut, joissa Puolan maajoukkue pelaa virallisissa turnauksissa, sekä Mestarien liigan ja UEFA Cupin ottelut, joissa pelaa puolalainen seura.

                  3.

                  Kansallinen yleisradioneuvosto voi hyväksyä asetuksella luettelon, johon sisältyy muita kuin 2 momentissa mainittuja merkittäviä tapahtumia, ottaen huomioon kyseisiin tapahtumiin kohdistuvan yleisen kiinnostuksen ja niiden yhteiskunnallisen, taloudellisen ja poliittisen merkityksen.

                  4.

                  Jos merkittävä tapahtuma käsittää useamman kuin yhden osan, kukin osa katsotaan merkittäväksi tapahtumaksi.

                  5.

                  Edellä olevaa 1 momenttia sovelletaan myös nauhoitettuihin lähetyksiin, ellei lähetysviive ole yli 24 tuntia ja jos sille on tärkeä syy, esimerkiksi se, että

                              1)

                              tapahtuma tapahtuu klo 24:n ja klo 6:n välisenä aikana Puolan aikaa;

                              2)

                              merkittävät tapahtumat tai niiden osat menevät ajallisesti päällekkäin.

                  6.

                  Edellä olevaa 1 momenttia ei sovelleta, jos televisiolähetystoiminnan harjoittaja voi osoittaa, ettei yksikään 1 momentin 1 kohdan ehdot täyttävän ohjelmapalvelun lähettäjä ole ollut halukas tekemään sopimusta lähetyksistä 1 momentin 2 kohdan mukaisesti.

                  7.

                  Kansallinen yleisradioneuvosto voi Puolaa sitovien kansainvälisten sopimusten mukaisesti hyväksyä asetuksen, jossa vahvistetaan

                              1)

                              luettelot tapahtumista, joita muut Euroopan maat pitävät merkittävinä tapahtumina;

                              2)

                              säännöt, jotka koskevat 1 kohdassa tarkoitettujen tapahtumien televisiolähetyksiin hankittujen yksinoikeuksien käyttöä sen varmistamiseksi, ettei tämän lain soveltamisalaan kuuluvien televisiolähetystoiminnan harjoittajien suorittama tällaisten oikeuksien käyttö vie yksittäisen maan katsojilta mahdollisuutta katsoa lähetyksiä näistä tapahtumista kyseisen maan vahvistamin säännöin ja kansainvälisen oikeuden mukaisesti.

            VIRALLINEN LEHTI
      PUOLAN TASAVALTA

         Varsova, 3. joulukuuta 2014

         1705 kohta

         KANSALLISEN YLEISRADIONEUVOSTON

         ASETUS,

         annettu 17 päivänä marraskuuta 2014,

         merkittävien tapahtumien luettelosta

      Annetaan seuraavat säännökset 29 päivänä joulukuuta 1992 annetun yleisradiotoimintalain (virallinen lehti 43/2011, kohta 226, sellaisena kuin se on muutettuna (1)) 20 b §:n 3 momentin nojalla:

                     § 1.

                  Tässä asetuksessa vahvistetaan luettelo muista kuin 29 päivänä joulukuuta 1992 annetun yleisradiotoimintalain 20 b §:n 2 momentissa tarkoitetuista merkittävistä tapahtumista.

                     § 2.

                  Ottaen huomioon kyseisiin tapahtumiin kohdistuvan yleisen kiinnostuksen ja niiden yhteiskunnallisen, taloudellisen ja poliittisen merkityksen merkittäviksi tapahtumiksi katsotaan seuraavat:

                              1)

                              lentopallon miesten ja naisten MM- ja EM-kisojen ottelut, joissa pelaa Puolan maajoukkue, mukaan lukien karsintaottelut;

                              2)

                              Puolassa pelattavat lentopallon miesten maailmanliigan ottelut;

                              3)

                              miesten käsipallon MM- ja EM-kisojen loppu- ja välieräottelut ja muut näihin tapahtumiin kuuluvat ottelut, joissa pelaa Puolan maajoukkue, myös karsintaottelut;

                              4)

                              pohjoismaisten hiihtolajien maailmanmestaruuskilpailut;

                              5)

                              mäkihypyn maailmancupin kilpailut;

                              6)

                              naisten hiihdon maailmancupin kilpailut;

                              7)

                              yleisurheilun MM-kisat.

                     § 3.

                  Tämä asetus tulee voimaan 12 kuukauden kuluttua sen julkaisemisesta.

            Kansallisen yleisradioneuvoston puheenjohtaja: J. DWORAK

         (1)  Mainittuun lakiin tehdyt muutokset on julkaistu virallisessa lehdessä 85/2011, kohta 459; 112/2011, kohta 654; 153/2011, kohta 903; 160/2011, kohta 963 ja 2012, kohdat 1209 ja 1315.


title: 2002/2/: EFTA-valtioiden pysyvän komitean päätös N:o 2/2002/PK, tehty  30 päivänä toukokuuta 2002 , yleisön oikeudesta tutustua EFTA-asiakirjoihin

text:
               6.4.2006

               FI

               Euroopan unionin virallinen lehti

               L 98/76

         EFTA-VALTIOIDEN PYSYVÄN KOMITEAN PÄÄTÖS

   N:o 2/2002/PK,
   tehty 30 päivänä toukokuuta 2002,
   yleisön oikeudesta tutustua EFTA-asiakirjoihin
   EFTA-VALTIOIDEN PYSYVÄ KOMITEA, joka
   ON PÄÄTTÄNYT SEURAAVAA:
   1 artikla
   Seuraavat ETA:a koskevat EFTA-asiakirjat ovat julkisia:

               —

               ETA-sopimus

               —

               ETA-sopimuksen liitteiden ja pöytäkirjojen konsolidoitu laitos

               —

               Virallisen lehden ETA-täydennysosa

               —

               Luettelo ETA:n sekakomitean hyväksytyistä päätöksistä

               —

               103 artiklan nojalla odotettavat ilmoitukset

               —

               Celex-luettelo

               —

               Alakomitean IV alalta valittujen ohjelmien tietosivut

               —

               EFTA:n puheenjohtajan työohjelma

               —

               ETA:n parlamentaarisen sekakomitean päätöslauselmat

               —

               EFTA:n neuvoa-antavan komitean lausunnot

               —

               ETA:n neuvoa-antavan komitean päätöslauselmat

               —

               ETA:n neuvoston esityslistat

               —

               ETA:n neuvoston päätelmät

               —

               EFTA:n pysyvän komitean esityslistat

               —

               EFTA:n pysyvän komitean päätelmät

               —

               EFTA:n parlamentaarisen komitean esityslistat ja pöytäkirjat

               —

               ETA:n parlamentaarisen sekakomitean esityslistat ja pöytäkirjat

               —

               EFTA:n neuvoa-antavan komitean esityslistat ja pöytäkirjat

               —

               ETA:n neuvoa-antavan komitean esityslistat ja pöytäkirjat

               —

               ETA:n ja EFTA:n huomautukset

               —

               ETA:n sekakomitean esityslistat

               —

               ETA:n sekakomitean pöytäkirjat (Euroopan komission hyväksymät)

               —

               ETA:n sekakomitean päätökset

               —

               ETA:n sekakomitean vuosikertomus

               —

               Luettelot EY:n lainsäädäntöehdotuksista, joilla on mahdollisesti merkitystä ETA-sopimuksen kannalta (EY:n valmisteilla oleva säännöstö)

               —

               Luettelot hyväksytystä EY:n lainsäädännöstä, jonka sisällyttämistä ETA-sopimukseen harkitaan

               —

               EFTA:n tilastolaitoksen tuottamat ETA:a koskevat tilastot

               —

               Kaikki muut ETA:a koskevat viralliset asiakirjat, joita ei ole luokiteltu luottamuksellisiksi.

         2 artikla
   1.   ETA:a koskeviin EFTA-asiakirjoihin, joita ei ole lueteltu 1 artiklassa, sovelletaan pysyvän komitean 27 päivänä kesäkuuta 1997 hyväksymän EFTA:n neuvoston päätöksen N:o 2 vuodelta 1997 (YLEISÖN OIKEUTTA TUTUSTUA EFTA-ASIAKIRJOIHIN KOSKEVAT SUUNTAVIIVAT) liitteessä olevien otsikoiden ”MUUT EFTA-ASIAKIRJAT” ja ”MITEN SAA OIKEUDEN TUTUSTUA MUIHIN EFTA-ASIAKIRJOIHIN” alla selostettuja periaatteita.
   2.   EFTA-neuvoston päätös N:o 2 vuodelta 1997 ja sen liite annetaan tiedoksi tämän päätöksen liitteenä.

      Tehty Brysselissä 30 päivänä toukokuuta 2002.

            EFTA-valtioiden pysyvän komitean puolesta

            Puheenjohtaja

         Gunnar Snorri GUNNARSON

            Pääsihteeri

         William ROSSIER

      LIITE
      ”
            EFTA:n NEUVOSTON PÄÄTÖS N:o 2 VUODELTA 1997
            (tehty yhdeksännessä kokouksessa 18 päivänä kesäkuuta 1997)
            YLEISÖN OIKEUTTA TUTUSTUA EFTA-ASIAKIRJOIHIN KOSKEVAT SUUNTAVIIVAT
            NEUVOSTO, joka
            haluaa lisätä EFTA:n toimintaa koskevaa avoimuutta ja aktiivista tiedotusta yleisön keskuudessa,
            on vakuuttunut hyödyllisyydestä, joka saavutetaan antamalla yleisölle mahdollisimman laaja oikeus tutustua EFTA-asiakirjoihin,
            ottaa huomioon EFTA-valtioiden pysyvän komitean 26 päivänä syyskuuta 1996 pidetystä kokouksestaan EFTA:n neuvostolle toimittamat alustavat suuntaviivat,
            ON PÄÄTTÄNYT SEURAAVAA:
            Yleisön oikeutta tutustua EFTA-asiakirjoihin koskevat suuntaviivat, jotka sisältyvät tämän päätöksen liitteeseen, hyväksytään ja voidaan saattaa yleisön tietoon.
            Tämä päätös tulee voimaan välittömästi kun EFTA-valtioiden pysyvä komitea on sen hyväksynyt.

            LIITE
            YLEISÖN OIKEUTTA TUTUSTUA EFTA-ASIAKIRJOIHIN KOSKEVAT SUUNTAVIIVAT
            Näitä suuntaviivoja sovelletaan EFTA:n sihteeristölle osoitettuihin pyyntöihin, jotka koskevat yleisön oikeutta tutustua EFTA-asiakirjoihin.
            JULKISET EFTA-ASIAKIRJAT

               Seuraavat EFTA-asiakirjat ovat julkisia:

                        —

                        Tukholman yleissopimus

                        —

                        Kolmansien maiden kanssa solmitut vapaakauppasopimukset

                        —

                        Yhteistyötä koskevat yhteiset julistukset

                        —

                        EFTA:n vuosikertomukset.

               Seuraavat EFTA/ETA-asiakirjat ovat julkisia:

                        —

                        ETA-sopimus

                        —

                        ETA-sopimuksen liitteiden konsolidoitu laitos ja virallisen lehden ETA-täydennysosa

                        —

                        ETA:n neuvoston esityslistat

                        —

                        ETA:n neuvoston päätelmät

                        —

                        ETA:n sekakomitean esityslistat

                        —

                        ETA:n sekakomitean päätökset

                        —

                        EFTA-valtioiden pysyvän komitean esityslistat

                        —

                        Luettelot ETA:n sekakomitean hyväksytyistä päätöksistä

                        —

                        Luettelot EY:n lainsäädäntöehdotuksista, joilla on mahdollisesti merkitystä ETA-sopimuksen kannalta (EY:n valmisteilla oleva säännöstö)

                        —

                        Luettelot hyväksytystä EY:n lainsäädännöstä, jonka sisällyttämistä ETA-sopimukseen harkitaan

                        —

                        Alakomitean IV alalta valittujen ohjelmien tietosivut.

                  Suurin osa edellä luetelluista tiedoista on saatavilla EFTA:n kotisivustolla (www.efta.int).
            MUUT EFTA-ASIAKIRJAT
            Avoimuusperiaatetta sovelletaan mahdollisimman laajasti. Yleisön oikeutta tutustua EFTA-asiakirjoihin sovellettaessa on noudatettava luokitellun tiedon suojasta annettuja säännöksiä. Tietyn asiakirjan luokitus ei kuitenkaan välttämättä sulje pois yleisön mahdollisuutta tutustua siihen. Tutustumisoikeus voidaan evätä, jos julkistaminen haittaisi

                        —

                        yleisen edun (yleisen järjestyksen, kansainvälisten suhteiden jne.) suojelua

                        —

                        yksilön ja yksityisyyden suojelua

                        —

                        kaupallisen ja teollisen salaisuuden suojelua

                        —

                        EFTA:n taloudellisten etujen turvaamista

                        —

                        tiedon antaneen henkilön pyytämän tai tiedon antaneen jäsenvaltion lainsäädännön vaatiman luottamuksellisuuden suojelua

                        —

                        toimielimen käsittelyn luottamuksellisuutta koskevan edun suojelua.

                  MITEN SAA OIKEUDEN TUTUSTUA MUIHIN EFTA-ASIAKIRJOIHIN
            Vastaanottaessaan pyyntöjä, jotka koskevat yleisön oikeutta tutustua muihin EFTA-asiakirjoihin, sihteeristö toimittaa tällaiset pyynnöt EFTA:n lähetystöihin hyväksymistä varten, ja pyynnöt on käsiteltävä viipymättä. Jos pyyntö evätään, muutosta on haettava Genevessä suoritettuja toimintoja koskevien asiakirjojen osalta EFTA:n neuvostolta ja Brysselissä suoritettuja toimintoja koskevien asiakirjojen osalta EFTA-valtioiden pysyvältä komitealta.
         ”


title: 2012/774/: Neuvoston päätös, annettu 6 päivänä joulukuuta 2012 , Euroopan yhteisöjen ja niiden jäsenvaltioiden sekä Montenegron tasavallan välisellä vakautus- ja assosiaatiosopimuksella perustetussa vakautus- ja assosiaationeuvostossa Euroopan unionin puolesta esitettävästä kannasta, joka koskee sosiaaliturvajärjestelmien yhteensovittamista koskevien määräysten antamista

text:
               13.12.2012

               FI

               Euroopan unionin virallinen lehti

               L 340/7

         NEUVOSTON PÄÄTÖS,
   annettu 6 päivänä joulukuuta 2012,
   Euroopan yhteisöjen ja niiden jäsenvaltioiden sekä Montenegron tasavallan välisellä vakautus- ja assosiaatiosopimuksella perustetussa vakautus- ja assosiaationeuvostossa Euroopan unionin puolesta esitettävästä kannasta, joka koskee sosiaaliturvajärjestelmien yhteensovittamista koskevien määräysten antamista
   (2012/774/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 79 artiklan 2 kohdan b alakohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan yhteisöjen ja niiden jäsenvaltioiden sekä Montenegron tasavallan välisen vakautus- ja assosiaatiosopimuksen (1), jäljempänä ’sopimus’, 51 artiklassa määrätään, että vakautus- ja assosiaationeuvosto antaa päätöksellään soveltuvat määräykset, joilla pannaan täytäntöön mainitussa artiklassa vahvistetut periaatteet.

               (2)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 1 ja 2 artiklan mukaisesti nämä jäsenvaltiot eivät osallistu tämän päätöksen hyväksymiseen, päätös ei sido näitä jäsenvaltioita eikä sitä sovelleta näihin jäsenvaltioihin, sanotun kuitenkaan rajoittamatta mainitun pöytäkirjan 4 artiklan soveltamista.

               (3)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

               (4)

               On aiheellista määrittää sosiaaliturvajärjestelmien yhteensovittamista koskevien määräysten antamista koskeva kanta, joka esitetään unionin puolesta vakautus- ja assosiaationeuvostossa.

               (5)

               Unionin vakautus- ja assosiaationeuvostossa esitettävän kannan olisi sen vuoksi perustuttava tähän liitettyyn päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan yhteisöjen ja niiden jäsenvaltioiden sekä Montenegron tasavallan välisellä vakautus- ja assosiaatiosopimuksella, jäljempänä ’sopimus’, perustetussa vakautus- ja assosiaationeuvostossa Euroopan unionin puolesta esitettävä kanta, joka koskee sosiaaliturvajärjestelmien yhteensovittamista koskevien määräysten antamista, perustuu tähän päätökseen liitettyyn vakautus- ja assosiaationeuvoston päätösluonnokseen.
   Unionin edustajat vakautus- ja assosiaationeuvostossa voivat sopia vähäisistä muutoksista mainittuun päätösluonnokseen ilman neuvoston asiasta tekemää uutta päätöstä.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 6 päivänä joulukuuta 2012.

            Neuvoston puolesta

            Puheenjohtaja

         S. CHARALAMBOUS

      (1)  EUVL L 108, 29.4.2010, s. 3.

      LUONNOS
      EUROOPAN UNIONIN JA MONTENEGRON VAKAUTUS- JA ASSOSIAATIONEUVOSTON PÄÄTÖS N:o …/…,
      annettu …,
      sosiaaliturvajärjestelmien yhteensovittamista koskevien määräysten antamisesta
      VAKAUTUS- JA ASSOSIAATIONEUVOSTO, joka
      ottaa huomioon Euroopan yhteisöjen ja niiden jäsenvaltioiden sekä Montenegron tasavallan välisen vakautus- ja assosiaatiosopimuksen (1) ja erityisesti sen 51 artiklan,
      sekä katsoo seuraavaa:

                  (1)

                  Euroopan yhteisöjen ja niiden jäsenvaltioiden sekä Montenegron tasavallan välisen vakautus- ja assosiaatiosopimuksen, jäljempänä ’sopimus’, 51 artiklassa määrätään Montenegron ja jäsenvaltioiden sosiaaliturvajärjestelmien yhteensovittamisesta ja vahvistetaan tätä yhteensovittamista koskevat periaatteet.

                  (2)

                  Sopimuksen 51 artiklassa määrätään, että vakautus- ja assosiaationeuvosto antaa päätöksen kyseisessä artiklassa vahvistettujen periaatteiden panemiseksi täytäntöön.

                  (3)

                  Ottaen huomioon syrjimättömyysperiaatteen soveltamisen tässä päätöksessä ei pitäisi antaa mitään lisäoikeuksia sellaisten toisen sopimuspuolen alueella esiintyneiden tiettyjen seikkojen tai tapahtumien nojalla, joita ei ensimmäisen sopimuspuolen lainsäädännössä ole otettu huomioon, lukuun ottamatta joidenkin etuuksien siirtoa.

                  (4)

                  Tätä päätöstä sovellettaessa montenegrolaisten työntekijöiden oikeutta perhe-etuuksiin olisi koskettava edellytys, jonka mukaan heidän perheenjäsentensä on oleskeltava laillisesti heidän kanssaan siinä jäsenvaltiossa, jossa he työskentelevät. Mikäli heidän perheenjäsenensä oleskelevat laillisesti toisessa jäsenvaltiossa, sovelletaan asetuksen (EY) N:o 883/2004 ja asetuksen (EY) N:o 987/2009 ulottamisesta koskemaan niitä kolmansien maiden kansalaisia, joita nämä asetukset eivät yksinomaan heidän kansalaisuutensa vuoksi vielä koske, 24 päivänä marraskuuta 2010 annettua Euroopan parlamentin ja neuvoston asetusta (EU) N:o 1231/2010 (2). Päätöksellä ei olisi myönnettävä oikeutta perhe-etuuksiin muissa valtioissa kuin jäsenvaltioissa, kuten Montenegrossa, oleskelevien työntekijän perheenjäsenten osalta.

                  (5)

                  Asetuksella (EU) N:o 1231/2010 on jo laajennettu sosiaaliturvajärjestelmien yhteensovittamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 883/2004 (3) ja sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 987/2009 (4) säännösten soveltamisalaa koskemaan kolmansien maiden kansalaisia, joita kyseiset säännökset eivät jo koske yksinomaan heidän kansalaisuutensa vuoksi. Asetukseen (EU) N:o 1231/2010 sisältyy jo periaate, jonka mukaan montenegrolaisten työntekijöiden eri jäsenvaltioissa täyttyneet vakuutuskaudet lasketaan yhteen tiettyjä etuuksia koskevien oikeuksien osalta, kuten sopimuksen 51 artiklan 1 kohdan a alakohdassa määrätään.

                  (6)

                  Voi olla tarpeen antaa Montenegron lainsäädännön ominaispiirteitä vastaavia erityissäännöksiä, jotta helpotetaan yhteensovittamista koskevien sääntöjen soveltamista.

                  (7)

                  Jotta varmistettaisiin jäsenvaltioiden ja Montenegron sosiaaliturvajärjestelmien yhteensovittamisen joustava toiminta, on tarpeen antaa erityissäännöksiä jäsenvaltioiden ja Montenegron välisestä yhteistyöstä sekä lisäksi asianomaisen henkilön ja toimivaltaisen valtion laitoksen välisestä yhteistyöstä.

                  (8)

                  Olisi annettava siirtymäsäännökset, tämän päätöksen soveltamisalaan kuuluvien henkilöiden suojaamiseksi ja sen varmistamiseksi, että he eivät menetä oikeuksiaan päätöksen voimaantulon johdosta,

            ON HYVÄKSYNYT TÄMÄN PÄÄTÖKSEN:
      I   OSA

         YLEISET SÄÄNNÖKSET

      1 artikla
      Määritelmät
      1.   Tässä päätöksessä tarkoitetaan

                  a)

                  ’sopimuksella’ Euroopan yhteisöjen ja niiden jäsenvaltioiden sekä Montenegron tasavallan välistä vakautus- ja assosiaatiosopimusta;

                  b)

                  ’asetuksella’ sosiaaliturvajärjestelmien yhteensovittamisesta 29 päivänä huhtikuuta 2004 annettua Euroopan parlamentin ja neuvoston asetusta (EY) N:o 883/2004, sellaisena kuin sitä sovelletaan Euroopan unionin jäsenvaltioissa;

                  c)

                  ’täytäntöönpanoasetuksella’ sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä 16 päivänä syyskuuta 2009 annettua Euroopan parlamentin ja neuvoston asetusta (EY) N:o 987/2009;

                  d)

                  ’jäsenvaltiolla’ Euroopan unionin jäsenvaltiota;

                  e)

                  ’työntekijällä’:

                              i)

                              jäsenvaltion lainsäädännön osalta asetuksen 1 artiklan a alakohdassa tarkoitetussa palkkatyössä olevaa henkilöä;

                              ii)

                              Montenegron lainsäädännön osalta sen lainsäädännössä tarkoitetussa palkkatyössä olevaa henkilöä;

                  f)

                  ’perheenjäsenellä’:

                              i)

                              jäsenvaltion lainsäädännön osalta asetuksen 1 artiklan i alakohdassa tarkoitettua perheenjäsentä;

                              ii)

                              Montenegron lainsäädännön osalta kyseisen maan lainsäädännössä tarkoitettua perheenjäsentä;

                  g)

                  ’lainsäädännöllä’:

                              i)

                              jäsenvaltioiden osalta tämän päätöksen soveltamisalaan kuuluviin etuisuuksiin sovellettavaa asetuksen 1 artiklan l kohdassa tarkoitettua lainsäädäntöä,

                              ii)

                              Montenegron osalta tämän päätöksen soveltamisalaan kuuluviin etuihin Montenegrossa sovellettavaa lainsäädäntöä;

                  h)

                  ’etuuksilla’:

                              —

                              vanhuuseläkkeitä,

                              —

                              perhe-eläkkeitä,

                              —

                              työtapaturma- ja ammattitautieläkkeitä,

                              —

                              työtapaturmiin ja ammattitauteihin liittyviä työkyvyttömyyseläkkeitä,

                              —

                              perhe-etuuksia;

                  i)

                  ’siirrettävillä etuuksilla’:

                              i)

                              jäsenvaltioiden osalta:

                                          —

                                          vanhuuseläkkeitä,

                                          —

                                          perhe-eläkkeitä,

                                          —

                                          työtapaturma- ja ammattitautieläkkeitä,

                                    työtapaturmiin ja ammattitauteihin liittyviä työkyvyttömyyseläkkeitä, sellaisina kuin ne on määritelty asetuksessa, lukuun ottamatta asetuksen liitteessä X lueteltuja erityisiä maksuihin perustumattomia rahaetuuksia;

                              ii)

                              Montenegron osalta vastaavia Montenegron lainsäädännöllä myönnettyjä etuuksia, lukuun ottamatta tämän päätöksen liitteessä I täsmennettyjä maksuihin perustumattomia erityisiä rahaetuuksia.

            2.   Muilla tässä päätöksessä käytetyillä termeillä on merkitys, joka niille on annettu

                  a)

                  jäsenvaltioiden osalta asetuksessa ja täytäntöönpanoasetuksessa;

                  b)

                  Montenegron osalta Montenegrossa sovellettavassa asiaankuuluvassa lainsäädännössä.

            2 artikla
      Henkilöllinen soveltamisala
      Tätä päätöstä sovelletaan:

                  a)

                  työntekijöihin, jotka ovat Montenegron kansalaisia, jotka ovat tai ovat olleet laillisesti työssä jossakin jäsenvaltiossa ja joihin sovelletaan tai on sovellettu yhden tai useamman jäsenvaltion lainsäädäntöä, ja heidän edunsaajiinsa;

                  b)

                  edellä a alakohdassa tarkoitettujen työntekijöiden perheenjäseniin sillä edellytyksellä, että he oleskelevat tai ovat oleskelleet laillisesti asianomaisen työntekijän kanssa tämän työskennellessä siellä;

                  c)

                  työntekijöihin, jotka ovat jonkin jäsenvaltion kansalaisia, jotka ovat tai ovat olleet laillisesti työssä Montenegrossa ja joihin sovelletaan tai on sovellettu Montenegron lainsäädäntöä, ja heidän edunsaajiinsa sekä

                  d)

                  edellä c alakohdassa tarkoitettujen työntekijöiden perheenjäseniin sillä edellytyksellä, että he oleskelevat tai ovat oleskelleet laillisesti kyseisen työntekijän kanssa Montenegrossa tämän työskennellessä siellä.

            3 artikla
      Yhdenvertainen kohtelu
      1.   Työntekijöitä, jotka ovat Montenegron kansalaisia ja jotka työskentelevät laillisesti jossakin jäsenvaltiossa, sekä heidän kanssaan laillisesti oleskelevia perheenjäseniään kohdellaan 1 artiklan 1 kohdan h alakohdassa tarkoitettujen etuuksien osalta ilman kansalaisuuteen perustuvaa syrjintää suhteessa sen jäsenvaltion kansalaisiin, jossa työntekijät työskentelevät.
      2.   Työntekijöitä, jotka ovat jonkin jäsenvaltion kansalaisia ja jotka työskentelevät laillisesti Montenegrossa, sekä heidän kanssaan laillisesti oleskelevia perheenjäseniään kohdellaan 1 artiklan 1 kohdan h alakohdassa tarkoitettujen etuuksien osalta ilman kansalaisuuteen perustuvaa syrjintää suhteessa Montenegron kansalaisiin.
      II   OSA

         JÄSENVALTIOIDEN JA MONTENEGRON VÄLISET SUHTEET

      4 artikla
      Asuinpaikkaa koskevista vaatimuksista luopuminen
      1.   Edellä 1 artiklan 1 kohdan i alakohdassa tarkoitettuja etuuksia, joihin 2 artiklan a ja c alakohdassa tarkoitetuilla henkilöillä on oikeus, ei saa vähentää, muuttaa, keskeyttää, peruuttaa tai takavarikoida sen vuoksi, että etuuden saaja oleskelee:

                  i)

                  jonkin jäsenvaltion lainsäädännön mukaisen etuuden osalta Montenegron alueella, tai

                  ii)

                  Montenegron lainsäädännön mukaisen etuuden osalta jonkin jäsenvaltion alueella.

            2.   Työntekijän 2 artiklan b alakohdassa tarkoitetuilla perheenjäsenillä on oikeus 1 artiklan 1 kohdan i alakohdan i alakohdassa tarkoitettuihin siirrettäviin etuuksiin samalla tavoin kuin sellaisen työntekijän perheenjäsenillä, joka on kyseisen jäsenvaltion kansalainen, kun nämä perheenjäsenet oleskelevat Montenegron alueella.
      3.   Työntekijän 2 artiklan d alakohdassa tarkoitetuilla perheenjäsenillä on oikeus 1 artiklan 1 kohdan i alakohdan ii alakohdassa tarkoitettuihin siirrettäviin etuuksiin samalla tavoin kuin sellaisen työntekijän perheenjäsenillä, joka on Montenegron kansalainen, kun nämä perheenjäsenet oleskelevat jonkin jäsenvaltion alueella.
      III   OSA

         ERINÄISIÄ SÄÄNNÖKSIÄ

      5 artikla
      Yhteistyö
      1.   Jäsenvaltiot ja Montenegro toimittavat toisilleen kaikki tiedot sellaisista muutoksista niiden lainsäädäntöön, jotka saattavat vaikuttaa tämän päätöksen täytäntöönpanoon.
      2.   Tämän päätöksen soveltamista varten jäsenvaltioiden ja Montenegron viranomaiset ja laitokset antavat toisilleen apua ja toimivat niin kuin panisivat täytäntöön omaa lainsäädäntöään. Näiden viranomaisten ja laitosten antama hallinnollinen apu on pääsääntöisesti maksutonta. Jäsenvaltioiden ja Montenegron toimivaltaiset viranomaiset voivat kuitenkin sopia, että tietyt kustannukset korvataan.
      3.   Jäsenvaltioiden ja Montenegron viranomaiset ja laitokset voivat tämän päätöksen soveltamista varten olla suoraan yhteydessä toisiinsa ja asianomaisiin henkilöihin tai heidän edustajiinsa.
      4.   Tämän päätöksen soveltamisalaan kuuluvilla laitoksilla ja henkilöillä on vastavuoroinen tiedotus- ja yhteistyövelvollisuus tämän päätöksen moitteettoman soveltamisen varmistamiseksi.
      5.   Tämän päätöksen soveltamisalaan kuuluvien henkilöiden on ilmoitettava mahdollisimman pian toimivaltaisen jäsenvaltion laitoksille tai Montenegron laitoksille, jos se on toimivaltainen valtio, ja asuinjäsenvaltion laitoksille tai Montenegron laitoksille, jos se on asuinvaltio, kaikista henkilökohtaisessa tai perheensä tilanteessa tapahtuneista muutoksista, joilla on vaikutuksia heidän oikeuksiinsa etuuksiin tämän päätöksen perusteella.
      6.   Jos 5 kohdassa tarkoitettua tiedottamisvelvollisuutta ei noudateta, siitä voi aiheutua oikeasuhteisia toimenpiteitä kansallisen lainsäädännön mukaisesti. Toimenpiteiden on kuitenkin oltava vastaavia kuin ne, joita sovelletaan kansallisen lainsäädännön nojalla samanlaisissa tilanteissa, eivätkä ne saa tehdä etuuden hakijoille mahdottomaksi tai liian vaikeaksi käytännössä käyttää heille tällä päätöksellä annettuja oikeuksia.
      7.   Jäsenvaltiot ja Montenegro voivat kansallisessa lainsäädännössä ottaa käyttöön erityissäännöksiä, joilla varmistetaan, että etuuden saajat, jotka oleskelevat tai asuvat sen valtion ulkopuolella, jossa velallislaitos sijaitsee, täyttävät etuuksiin oikeuttavat edellytykset. Näiden säännösten on oltava oikeasuhtaisia ja tämän päätöksen periaatteiden mukaisia, eivätkä ne saa sisältää kansalaisuuteen perustuvaa syrjintää. Säännökset annetaan tiedoksi vakautus- ja assosiaationeuvostolle.
      6 artikla
      Hallinnolliset tarkastukset ja lääkärintarkastukset
      1.   Tätä artiklaa sovelletaan 2 artiklassa tarkoitettuihin ja 1 artiklan 1 kohdan i alakohdan mukaisia siirrettäviä etuuksia saaviin henkilöihin sekä tämän päätöksen täytäntöönpanosta vastaaviin laitoksiin.
      2.   Jos etuuden saaja tai hakija taikka hänen perheenjäsenensä oleskelee tai asuu jäsenvaltion alueella, kun taas velallislaitos sijaitsee Montenegrossa, taikka oleskelee tai asuu Montenegrossa, kun taas velallislaitos sijaitsee jäsenvaltiossa, etuudensaajan oleskelu- tai asuinpaikan laitos suorittaa velallislaitoksen pyynnöstä hallinnollisen tarkastuksen laitoksen soveltamassa lainsäädännössä säädettyjen menettelyjen mukaisesti.
      Velallislaitos ilmoittaa oleskelu- tai asuinpaikan laitokselle mahdolliset lääkärintarkastuksessa tarvittaessa huomioitavat erityisvaatimukset ja seikat, joihin lääkärintarkastuksen on kohdistuttava.
      Oleskelu- tai asuinpaikan laitoksen on toimitettava raportti lääkärintarkastusta pyytäneelle velallislaitokselle.
      Velallislaitos varaa oikeuden tarkastuttaa etuudensaaja valitsemallaan lääkärillä joko alueella, jossa etuuden saaja tai hakija oleskelee tai asuu, tai maassa, jossa velallislaitos sijaitsee. Etuudensaajaa voidaan pyytää palaamaan velallislaitoksen valtioon kuitenkin vain, jos hän pystyy matkustamaan sinne vaarantamatta terveyttään ja jos velallislaitos maksaa matka- ja asumiskustannukset.
      3.   Jos etuuden saaja tai hakija taikka hänen perheenjäsenensä oleskelee tai asuu jäsenvaltion alueella, kun taas velallislaitos sijaitsee Montenegrossa, taikka oleskelee tai asuu Montenegrossa, kun taas velallislaitos sijaitsee jäsenvaltiossa, etuudensaajan oleskelu- tai asuinpaikan laitos suorittaa velallislaitoksen pyynnöstä hallinnollisen tarkastuksen.
      Oleskelu- tai asuinpaikan laitoksen on toimitettava raportti velallislaitokselle, joka pyysi hallinnollista tarkastusta.
      Velallislaitos varaa oikeuden tarkastuttaa etuudensaajan tilanne valitsemallaan ammattilaisella. Etuudensaajaa voidaan pyytää palaamaan velallislaitoksen valtioon kuitenkin vain, jos hän pystyy matkustamaan sinne vaarantamatta terveyttään ja jos velallislaitos maksaa matka- ja asumiskustannukset.
      4.   Yksi tai useampi jäsenvaltio ja Montenegro voivat sopia muista hallinnollisista määräyksistä edellyttäen, että ne ilmoittavat asiasta vakautus- ja assosiaationeuvostolle.
      5.   Tämän päätöksen 5 artiklan 2 kohdan mukaisesta maksuttoman keskinäisen hallinnollisen avun periaatteesta poiketen tarkastusten suorittamista pyytänyt velallislaitos hyvittää tämän artiklan 2 ja 3 kohdassa tarkoitettujen tarkastusten tosiasialliset kustannukset laitokselle, jota pyydettiin suorittamaan ne.
      7 artikla
      Sopimuksen 129 artiklan soveltaminen
      Sopimuksen 129 artiklaa sovelletaan, jos osapuoli katsoo, että toinen osapuoli ei ole noudattanut 5 ja 6 artiklan mukaisia velvoitteita.
      8 artikla
      Erityissäännökset Montenegron lainsäädännön soveltamiseksi
      Vakautus- ja assosiaationeuvosto voi tarvittaessa antaa tämän päätöksen liitteessä II erityissäännöksiä Montenegron lainsäädännön soveltamiseksi.
      9 artikla
      Kahdenvälisissä sopimuksissa olevat hallinnolliset menettelyt
      Jäsenvaltioiden ja Montenegron välisiin kahdenvälisiin sopimuksiin sisältyviä hallinnollisia menettelyjä voidaan soveltaa edelleen edellyttäen, että näillä menettelyillä ei ole kielteisiä vaikutuksia asianomaisten henkilöiden tässä päätöksessä vahvistettuihin oikeuksiin tai velvollisuuksiin.
      10 artikla
      Tämän päätöksen täytäntöönpanoa koskevia hallinnollisia menettelyitä täydentävät sopimukset
      Yksi tai useampi jäsenvaltio ja Montenegro voivat tehdä sopimuksia, joiden tarkoituksena on täydentää tämän päätöksen täytäntöönpanoa koskevia hallinnollisia menettelyitä, erityisesti petosten ja virheiden estämiseksi ja torjumiseksi.
      IV   OSA

         SIIRTYMÄ- JA LOPPUSÄÄNNÖKSET

      11 artikla
      Siirtymäsäännökset
      1.   Tämän päätöksen perusteella ei kerry oikeuksia sen voimaantulopäivää edeltävältä ajalta.
      2.   Jollei 1 kohdasta muuta johdu, oikeuden saa tämän päätöksen mukaisesti, vaikka se liittyy päätöksen voimaantulopäivää edeltävään tapahtumaan.
      3.   Etuudet, joita ei ole myönnetty tai joiden suorittaminen on keskeytetty asianomaisen henkilön kansalaisuuden tai asuinpaikan vuoksi, annetaan tai palautetaan henkilön pyynnöstä tämän päätöksen voimaantulopäivästä edellyttäen, että oikeudet, joiden perusteella etuuksia on aiemmin annettu, eivät ole johtaneet kertasuorituksen maksamiseen.
      4.   Jos 3 kohdassa tarkoitettu pyyntö esitetään kahden vuoden kuluessa tämän päätöksen voimaantulopäivästä, päätöksen mukaisesti saadut oikeudet tulevat voimaan kyseisestä päivästä alkaen, eikä kyseisiin henkilöihin voida soveltaa minkään jäsenvaltion tai Montenegron lainsäädäntöä oikeuksien menettämisestä tai rajoittamisesta.
      5.   Jos 3 kohdassa tarkoitettu pyyntö tehdään 4 kohdassa tarkoitetun kahden vuoden määräajan kuluttua, oikeudet, joita ei ole menetetty tai jotka eivät ole vanhentuneet, tulevat voimaan pyynnön esittämispäivänä, ellei jonkin jäsenvaltion tai Montenegron lainsäädännön suotuisamman säännöksen soveltamisesta muuta johdu.
      12 artikla
      Päätöksen liitteet
      1.   Tämän päätöksen liitteet ovat sen erottamaton osa.
      2.   Mainittuja liitteitä voidaan Montenegron tai Euroopan unionin pyynnöstä muuttaa vakautus- ja assosiaationeuvoston päätöksellä.
      13 artikla
      Voimaantulo
      Tämä päätös tulee voimaan siitä päivää seuraavana päivänä, jona se julkaistaan Euroopan unionin virallisessa lehdessä.

         Tehty …

               Vakautus- ja assosiaationeuvoston puolesta

               Puheenjohtaja

         (1)  EUVL L 108, 29.4.2010, s. 3.

         (2)  EUVL L 344, 29.12.2010, s. 1.

         (3)  EUVL L 166, 30.4.2004, s. 1.

         (4)  EUVL L 284, 30.10.2009, s. 1.

         LIITE I

            LUETTELO MAKSUIHIN PERUSTUMATTOMISTA ERITYISISTÄ RAHAETUUKSISTA MONTENEGROSSA

         LIITE II

            ERITYISSÄÄNNÖKSET MONTENEGRON LAINSÄÄDÄNNÖN SOVELTAMISEKSI